Paw Anigyede a Ɛfata | Onyankopɔn Dɔ\nKENKAN WƆ Acholi Afrikaans Albanian Altai American Sign Language Amharic Arabic Argentinean Sign Language Armenian Armenian (West) Assamese Australian Sign Language Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Boulou Brazilian Sign Language British Sign Language Bulgarian Cakchiquel (Central) Cambodian Catalan Cebuano Chavacano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombian Sign Language Croatian Czech Dangme Danish Douala Drehu Dutch Ecuadorian Sign Language Efik English Estonian Ewe Faroese Fijian Finnish Finnish Sign Language Ga Garifuna Georgian German Greek Greenlandic Guarani Gujarati Guna Haitian Creole Hausa Hebrew Hiligaynon Hindi Hmong (White) Hungarian Iban Ibanag Icelandic Igbo Iloko Indonesian Japanese Japanese Sign Language Jula Kabiye Kachin Kannada Kazakh Kekchi Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Korean Korean Sign Language Kosraean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Laotian Lhukonzo Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mexican Sign Language Mixe (North Central) Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Niuean Norwegian Nyaneka Nyungwe Nzema Oromo Ossetian Otomi (Mezquital Valley) Palauan Pangasinan Papiamento (Curaçao) Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Rarotongan Romanian Rotuman Runyankore Russian Russian Sign Language Rutoro Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tahitian Tajiki Tamil Tankarana Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Venda Venezuelan Sign Language Vezo Wallisian Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nSɛnea Yɛbɛpaw Anigyede a Ɛfata\n“Monyɛ ne nyinaa mfa nhyɛ Onyankopɔn anuonyam.”—1 KORINTOFO 10:31.\n1, 2. Dɛn na yebetumi ayɛ wɔ anigyede ho?\nFA NO sɛ worebedi aduaba bi a ɛyɛ dɛ na wuhui sɛ baabi aporɔw. Dɛn na anka wobɛyɛ? Sɛ wopɛ a, wubedi aduaba no nyinaa, a worentwa fã a aporɔw no mpo nkyene; wubetumi nso atow aduaba no nyinaa akyene; anaa wubetumi atwa baabi a aporɔw no akyene na woadi nea aka no. Emu nea ɛwɔ he na anka wobɛyɛ?\n2 Ɔkwan bi so no, anigyede te sɛ saa aduaba no. Ɛtɔ mmere bi a na worepɛ biribi de agyigye w’ani, nanso wuhu sɛ nea ɛwɔ hɔ nnɛ no mu dodow no ara nye, na aporɔw mpo. Enti dɛn na wobɛyɛ wɔ ho? Ebinom ani begye nea enye no ho na wɔagye wiase yi mu anigyede nyinaa atom. Ebinom nso bɛpo anigyede nyinaa sɛnea ɛbɛyɛ a wɔremfa wɔn ho nhyɛ adebɔne biara mu. Afoforo nso bɛhwɛ akwati anigyede biara a enye, na ɛtɔ mmere bi a wɔde nea asɛm nni ho no agye wɔn ani. Emu nea ɛwɔ he na wobɛyɛ na ama wode wo ho asie Onyankopɔn dɔ mu?\n3. Dɛn na yɛrebesusuw ho?\n3 Yɛn mu dodow no ara bɛyɛ nea ɛto so mmiɛnsa no. Yenim sɛ ehia sɛ yegye yɛn ani, nanso nneɛma a eye nkutoo na ɛsɛ sɛ yɛde gye yɛn ani. Ɛno nti, ɛsɛ sɛ yehu anigyede a eye ne nea enye. Nanso nea edi kan no, ma yɛnhwɛ sɛnea anigyede a yɛpaw no betumi aka som a yɛsom Yehowa no.\n‘YƐ NE NYINAA HYƐ ONYANKOPƆN ANUONYAM’\n4. Ɛsɛ sɛ yɛn ahosohyira ka nea yɛde gye yɛn ani no sɛn?\n4 Bere bi, Ɔdansefo bi a ne mfe akɔ anim a ɔbɔɔ asu afe 1946 no kae sɛ: “Mabɔ me tirim sɛ bere biara a wɔbɛma asubɔ kasa wɔ nhyiam ase no, mɛhwɛ ahu sɛ mewɔ hɔ, na metie no yiye te sɛ nea m’ankasa na merekɔbɔ asu no.” Dɛn nti na ɔkaa saa? Ɔkyerɛkyerɛɛ mu sɛ, “M’ahosohyira a mema ɛtena m’adwenem daa no ayɛ ade titiriw a ama makɔ so adi nokware.” Wubegye atom sɛ asɛm a ɔkae no yɛ nokware. Sɛ wokɔ so kaakae wo ho sɛ woahyɛ Yehowa bɔ sɛ wode wo nkwa nyinaa bɛsom no a, ɛbɛboa wo ama woagyina pintinn. (Kenkan Ɔsɛnkafo 5:4.) Nokwasɛm ne sɛ, sɛ wudwinnwen w’ahosohyira ho a, ɛbɛka adwene a wukura wɔ Kristofo som adwuma no ho ne nneɛma foforo a woyɛ biara, a anigyede nso ka ho. Ɔsomafo Paulo sii saa nokwasɛm no so dua bere a ɔkyerɛw krataa kɔmaa Kristofo a na wɔwɔ ne bere so no. Ɔkae sɛ: “Sɛ moredidi oo, morenom oo, moreyɛ biribi foforo biara oo, monyɛ ne nyinaa mfa nhyɛ Onyankopɔn anuonyam.”—1 Korintofo 10:31.\n5. Ɔkwan bɛn so na Leviticus 22:18-20 boa yɛn ma yehu sɛ Romafo 12:1 yɛ kɔkɔbɔ?\n5 Biribiara a woyɛ wɔ abrabɔ mu no fa som a wosom Yehowa no ho. Krataa a Paulo kyerɛw kɔmaa Romafo no mu no, ɔde asɛm bi a emu dɔ kyerɛkyerɛɛ nokwasɛm yi mu kyerɛɛ ne nuanom gyidifo. Ɔka kyerɛɛ wɔn sɛ: “Momfa mo nipadua mma sɛ afɔrebɔde a ɛte ase a ɛyɛ kronkron na ɛsɔ Onyankopɔn ani, ɔsom kronn a adwene wom.” (Romafo 12:1) W’adwene, wo koma, ne w’ahoɔden nso wɔ wo nipadua mu. Eyinom nyinaa, wode som Onyankopɔn. (Marko 12:30) Paulo kyerɛe sɛ yɛn kra nyinaa mu a yefi som no yɛ afɔrebɔ. Yehu kɔkɔbɔ bi wɔ asɛm yi mu. Mose Mmara mu no, na Onyankopɔn mpɛ afɔrebɔ a dɛm wɔ ho. (Leviticus 22:18-20) Saa ara na sɛ Kristoni som ho gu fĩ ɔkwan bi so a, Onyankopɔn mpɛ. Ɛbɛyɛ dɛn na aba saa?\n6, 7. Dɛn na sɛ Kristoni yɛ a ebetumi agu ne nipadua ho fĩ, na sɛ ɛba saa a, dɛn na ebetumi asi?\n6 Paulo tuu Kristofo a wɔwɔ Roma no fo sɛ: ‘Mommfa mo akwaa mmma bɔne.’ Paulo san ka kyerɛɛ wɔn sɛ ‘wonkum nipadua no nneyɛe.’ (Romafo 6:12-14; 8:13) Ná wadi kan aka wɔ ne krataa no mu ma wɔahu nneɛma bi a ɛyɛ “nipadua no nneyɛe.” Ɔkaa abɔnefo ho asɛm sɛ: “Nnome . . . ahyɛ wɔn anom mã.” “Wɔn nan yɛ hare hwie mogya gu.” “Onyankopɔn ho suro nni wɔn ani so.” (Romafo 3:13-18) Sɛ Kristoni de ‘n’akwaa’ yɛ nneɛma bɔne a ɛtete saa a, ne nipadua ho begu fĩ. Ɛho nhwɛso ne sɛ, ɛnnɛ, sɛ Kristoni hyɛ da hwɛ nneɛma a ɛyɛ abofono te sɛ ponografi anaa awudisɛm de gye n’ani a, na ‘ɔde n’ani rema bɔne’; sɛ ɛba saa a na wagu ne nipadua nyinaa ho fĩ. Ɔsom biara a ɔde bɛma no bɛyɛ te sɛ afɔre a ɛho ntew ma enti Onyankopɔn ani rennye ho. (Deuteronomium 15:21; 1 Petro 1:14-16; 2 Petro 3:11) Anigyede a ɛmfata a ɔhwɛe nti, hwɛ ade kɛse ara a wahwere!\n7 Ɛda adi sɛ, nea Kristoni de gye n’ani no betumi ama wahwere ade paa. Sɛ saa na ɛte a, ɛnde na ɛsɛ sɛ yɛpaw anigyede a ɛbɛma afɔre a yɛde rema Onyankopɔn no ayɛ nea edi mũ, na mmom ɛnyɛ nea ɛbɛma ɛho agu fĩ. Afei ma yɛnhwɛ akwan a yɛbɛfa so ahu anigyede a ɛfata ne nea ɛmfata.\n8, 9. (a) Yebetumi akyɛ anigyede mu ayɛ no akuw mmienu bɛn? (b) Anigyede bɛn na yɛpo, na dɛn ntia?\n8 Yebetumi akyɛ anigyede mu ayɛ no akuw mmienu. Baako deɛ, ɛnsɛ sɛ Kristofo de gye wɔn ani koraa; nea aka no deɛ, Kristofo betumi apaw sɛ wɔde begye wɔn ani anaa wɔremfa nnye wɔn ani. Ma yensusuw nea edi kan no ho—nea ɛnsɛ sɛ Kristofo de gye wɔn ani no.\n9 Yehui wɔ Ti 1 no mu sɛ anigyede bi wɔ hɔ a Bible kasa tia nea ɛwom no pefee. Emu bi ne Intanɛt ne sini ne TV ne nnwom a atirimɔdensɛm, ahonhonsɛm, anaa ponografi frafra mu ne nea ɛhyɛ ɔbrasɛe ho nkuran no. Ɛte sɛ nea asɛm biara nni abofonode a ɛtete saa a nkurɔfo de gye wɔn ani yi ho, nanso etia Bible nnyinasosɛm anaa Bible mmara ma enti ɛsɛ sɛ Kristofo po. (Asomafo Nnwuma 15:28, 29; 1 Korintofo 6:9, 10; Adiyisɛm 21:8) Sɛ woamfa nneɛma a ɛtete saa annye w’ani a, wobɛma Yehowa ahu ampa sɛ ‘wukyi bɔne’ na ‘wotwe wo ho fi bɔne ho’ bere nyinaa. Sɛ woyɛ saa a, na ɛkyerɛ sɛ wowɔ ‘ɔdɔ a nyaatwom nni mu.’—Romafo 12:9; Dwom 34:14; 1 Timoteo 1:5.\n10. Adwene a ɛyɛ hu bɛn na nkurɔfo anya wɔ anigyede ho, na dɛn ntia?\n10 Ebinom adwene yɛ wɔn sɛ wobetumi de nneɛma a ɔbrasɛe ho mfonini wom agye wɔn ani nanso ɛrenyɛ wɔn hwee. Wɔka sɛ, ‘Metumi ahwɛ wɔ sini mu anaa TV so nanso merenyɛ biribi a ɛte saa da.’ Adwene a ɛte saa yɛ nnaadaa, na ɛyɛ hu. (Kenkan Yeremia 17:9.) Sɛ yɛhwɛ nneɛma a Yehowa kasa tia de gye yɛn ani a, so yebetumi aka sɛ ‘yekyi bɔne’ ampa? Sɛ yɛtaa hwɛ nneɛma a ɛmfata na yɛkenkan ho ade, anaa yetie a, yɛremfa no sɛ ɛyɛ bɔne bio. (Dwom 119:70; 1 Timoteo 4:1, 2) Sɛ yɛyɛ saa a, ebetumi aka nea yɛyɛ anaa sɛnea yebu afoforo nneyɛe bɔne.\n11. Ɛfa anigyede ho no, ɔkwan bɛn so na Galatifo 6:7 yɛ nokware?\n11 Ebinom ayɛ saa. Esiane nea Kristofo binom taa de gye wɔn ani nti, wɔde wɔn ho ahyɛ ɔbrasɛe mu. Awerɛhosɛm a ato wɔn no ama wɔahu ampa sɛ “nea onipa gu no, ɛno ara na obetwa.” (Galatifo 6:7) Nanso anka wobetumi akwati awerɛhosɛm a ɛte saa. Sɛ wohwɛ wo ho yiye na wode adepa dua w’adwene mu a, wode anigye betwa aba pa wɔ w’abrabɔ mu.—Hwɛ adaka a n’asɛmti ne, “ Dɛn na Ɛsɛ sɛ Mede Gye M’ani?”\nDƐN NA ƐSƐ SƐ MEDE GYE M’ANI?\nNnyinasosɛm: “Munkyi bɔne, mommata papa ho.”—Romafo 12:9.\nSo nnwom a mitie no mu nsɛm ma ɛyɛ den sɛ mede m’adwene besi nneɛma a ɛho tew so?—1 Korintofo 6:9, 10.\nƐyɛ a misuasua nnipa a wɔwɔ sini a mehwɛ mu no kasa ne wɔn nneyɛe bɔne no?—Luka 6:40.\nƐyɛ a midi video so agorɔ a ɛma meyɛ me ho sɛ owudifo anaa obi a obu brabɔne?—Dwom 11:5, 7.\nNea meka ho asɛm kyerɛ afoforo no, ɛno ara na mede yɛ adwuma bere a merepɛ nea mede begye m’ani no?—Romafo 2:21.\nFA BIBLE NNYINASOSƐM SI WO GYINAE\n12. Ɔkwan bɛn so na Galatifo 6:5 fa anigyede ho, na akwankyerɛ bɛn na yebetumi de asi yɛn ankasa gyinae?\n12 Afei ma yensusuw anigyede a ɛto so mmienu no ho—anigyede a Onyankopɔn Asɛm nkasa ntia emu nneɛma pefee anaa ɛnka no pen sɛ eye. Sɛ yɛde biribi a ɛtete saa regye yɛn ani a, Kristoni biara besi ne gyinae wɔ nea n’adwene yɛ no sɛ eye no ho. (Kenkan Galatifo 6:5.) Eyi mu mpo no, yɛwɔ akwankyerɛ. Nnyinasosɛm anaa nsɛm a ɛho hia wɔ Bible mu a ɛboa yɛn ma yehu Yehowa adwene wɔ nneɛma ho. Sɛ yɛhwehwɛ nnyinasosɛm a ɛtete saa mu a, yebetumi ahu “Yehowa apɛde” wɔ biribiara mu, a nea yɛde gye yɛn ani nso ka ho.—Efesofo 5:17.\n13. Dɛn na ɛbɛma yɛakwati anigyede a ebetumi ama Yehowa bo afuw?\n13 Ɛsono Kristoni biara ne sɛnea ohu papa ne bɔne mu nsonsonoe, na ntease wom. (Filipifo 1:9) Bio nso, Kristofo nim sɛ obiara betumi apaw nea ɔde begye n’ani. Enti ɛnsɛ sɛ wɔhwɛ kwan sɛ Kristofo nyinaa ani begye ade baako ho. Ɛno mpo, sɛ yɛde yɛn adwene ne yɛn koma si Onyankopɔn nnyinasosɛm so kɛse a, ɛremma yɛmfa yɛn ho nhyɛ anigyede biara a ebetumi ama Yehowa bo afuw mu.—Dwom 119:11, 129; 1 Petro 2:16.\n14. (a) Sɛ yɛrepɛ nea yɛde begye yɛn ani a, dɛn na ɛsɛ sɛ yesusuw ho? (b) Yɛbɛyɛ dɛn de Ahenni nneɛma adi kan?\n14 Sɛ worepɛ nea wode begye w’ani a, ade foforo nso wɔ hɔ a ehia sɛ wususuw ho: wo bere. Anigyede no mu nneɛma ma wuhu nea eye, nanso bere tenten a wode gye w’ani no ma nkurɔfo hu nea ehia wo. Nokwarem no, Kristofo de, nea ehia wɔn paa ne nneɛma a ɛfa Onyankopɔn som ho. (Kenkan Mateo 6:33.) Ɛnde, dɛn na wubetumi ayɛ na ama woakɔ so de Ahenni nneɛma adi kan? Ɔsomafo Paulo kae sɛ: “Monhwɛ yiye paa na sɛnea monantew no anyɛ sɛ wɔn a wonnim nyansa na mmom sɛ anyansafo, na montɔ bere a mubenya biara.” (Efesofo 5:15, 16) Ampa ara, sɛ wohyɛ wo ho so wɔ bere dodow a wode begye w’ani no ho a, ɛbɛboa wo ama woanya bere ama “nneɛma a ehia koraa no”—nneɛma a ɛbɛma woanya nkɔso wɔ wo som mu.—Filipifo 1:10.\n15. Sɛ yɛrepɛ nea yɛde begye yɛn ani a, dɛn nti na nyansa wom sɛ yɛyɛ ahwɛyiye boro so kakra mpo?\n15 Afei nso, nyansa wom sɛ yɛyɛ ahwɛyiye boro so kakra mpo bere a yɛrepɛ nea yɛde begye yɛn ani no. Dɛn na eyi kyerɛ? Kae aduaba a yɛde yɛɛ mfatoho no. Nea ɛbɛyɛ na wunni aduaba no fã a aporɔw no ketewaa bi mpo no, ɛnyɛ baabi a aporɔw no nko na wubetwa akyene na mmom wubetwa akɔ akyiri kakra. Saa ara na nyansa wom sɛ yɛhwɛ yiye paa wɔ nea yɛde gye yɛn ani no ho. Ɛnyɛ anigyede a etia Bible nnyinasosɛm pefee nko na Kristoni a n’adwenem da hɔ bɛtwe ne ho afi ho, na mmom nea asɛm wɔ ho biara, anaa nea ayɛ sɛ emu nsɛm betumi asɛe ɔne Yehowa ntam no nso. (Mmebusɛm 4:25-27) Sɛ wutie Onyankopɔn Asɛm mu afotu yiye a, ɛbɛboa wo ama woayɛ saa.\n“BIRIBIARA A ƐHO TEW”\nSɛ yɛrepɛ nea yɛbɛyɛ de agye yɛn ani na sɛ yɛde Bible nnyinasosɛm yɛ adwuma a, ɛbɔ yɛn som ho ban\n16. (a) Yɛbɛyɛ dɛn akyerɛ sɛ yɛwɔ Yehowa adwene wɔ abrabɔ pa ho no bi? (b) Ɛbɛyɛ dɛn na ayɛ mmerɛw ama wo sɛ wode Bible nnyinasosɛm bɛyɛ adwuma?\n16 Sɛ nokware Kristofo repɛ nea wɔde begye wɔn ani a, wodi kan hwɛ Yehowa adwene wɔ ho. Bible ma yehu sɛnea Yehowa te nka ne ne nnyinasosɛm. Ɛho nhwɛso ni: Ɔhene Solomon kyerɛɛ nneɛma bi a Yehowa kyi. Ebi ne “atoro tɛkrɛma, ne nsa a ehwie mogya a edi bem gu, koma a ɛbɔ pɔw bɔne, nan a etu mmirika kɔ bɔne mu.” (Mmebusɛm 6:16-19) Ɛsɛ sɛ Yehowa adwene ka w’adwene sɛn? Odwontofo no tu yɛn fo sɛ: “O mo a modɔ Yehowa nyinaa, munkyi bɔne.” (Dwom 97:10) Ehia sɛ nea wode gye w’ani no ma ɛda adi ampa sɛ nea Yehowa kyi no, wo nso wukyi. (Galatifo 5:19-21) Kae nso sɛ, nea woyɛ wɔ ahintawee mu no na ɛma yehu onipa kõ a woyɛ ankasa na ɛnyɛ nea woyɛ wɔ nnipa mu no. (Dwom 11:4; 16:8) Enti sɛ wuyi wo koma mu sɛ wobɛyɛ biribiara ma ɛne Yehowa adwene ahyia wɔ abrabɔ pa ho a, ɛbɛma woayɛ nea ɛne Bible nnyinasosɛm hyia bere nyinaa. Sɛ ɛba saa a, ne yɛ bɛyɛ mmerɛw ama wo.—2 Korintofo 3:18.\n17. Sɛ yɛrepɛ biribi agye yɛn ani a, nsɛm bɛn na ɛsɛ sɛ yedi kan bisa?\n17 Dɛn bio na wubetumi ayɛ de ahwɛ sɛ nea wobɛyɛ no ne Yehowa adwene hyia bere a worepɛ nea wode begye w’ani no? Wubetumi abisa wo ho sɛ, ‘Ɛbɛka me sɛn, na ɛbɛka me ne Onyankopɔn ayɔnkofa sɛn?’ Enti sɛ woredwen ho sɛ wobɛhwɛ sini bi a, di kan bisa wo ho sɛ, ‘Sini yi mu nsɛm bɛka m’ahonim sɛn?’ Ma yɛnhwɛ nnyinasosɛm a ɛfa asɛm yi ho.\n18, 19. (a) Ɔkwan bɛn so na nnyinasosɛm a ɛwɔ Filipifo 4:8 no betumi aboa yɛn ama yɛahu sɛ ade a yɛde gye yɛn ani no fata? (b) Nnyinasosɛm foforo bɛn na ebetumi aboa wo ama woapaw anigyede a eye? (Hwɛ ase hɔ asɛm no.)\n18 Nnyinasosɛm a ehia paa bi wɔ Filipifo 4:8. Ɛhɔ ka sɛ: “Biribiara a ɛyɛ nokware, biribiara a ɛsom bo, biribiara a ɛteɛ, biribiara a ɛho tew, biribiara a ɛyɛ fɛ, biribiara a wɔka ho asɛm pa, ɔbra pa biara a ɛwɔ hɔ ne biribiara a ɛsɛ ayeyi no, monkɔ so nsusuw saa nneɛma yi ho.” Ɛnyɛ anigyede ho asɛm na na Paulo reka; mmom na ɛfa komam nsusuwii ho, kyerɛ sɛ, nneɛma a Onyankopɔn ani gye ho. (Dwom 19:14) Nanso yebetumi de Paulo nsɛm no mu nnyinasosɛm adi dwuma wɔ anigyede ho. Ɔkwan bɛn so?\n19 Bisa wo ho sɛ, ‘So sini a mehwɛ, video so agorɔ a midi, nnwom a mitie anaa anigyede afoforo ma mede “biribiara a ɛho tew” hyɛ m’adwene mu?’ Sɛ wohwɛ sini bi wie a, dɛn ho mfonini na ɛba w’adwenem kɛse? Sɛ ɛyɛ nea ɛho tew, ɛma w’ani gye, na ɛma wo akomatɔyam a, ɛnde na ɛkyerɛ sɛ nea wode gyee w’ani no fata. Nanso sɛ sini a wohwɛe no ma wudwinnwen nneɛma a ɛho ntew ho a, na ɛkyerɛ sɛ asɛm wɔ anigyede no ho, na enye mpo. (Mateo 12:33; Marko 7:20-23) Dɛn ntia? Efisɛ sɛ wudwinnwen nneɛma a ɛho ntew ho a, ɛremma w’asom nnwo wo, ɛbɛsɛe w’ahonim a wode Bible atete no no, na ebetumi asɛe wo ne Onyankopɔn ntam. (Efesofo 5:5; 1 Timoteo 1:5, 19) Esiane sɛ anigyede a ɛtete saa betumi adi wo awu nti, si wo bo sɛ wobɛtwe wo ho afi ho. * (Romafo 12:2) Yɛ w’ade te sɛ odwontofo no. Ɔbɔɔ Yehowa mpae sɛ: “Mma m’aniwa nnhwɛ ahuhude.”—Dwom 119:37.\nAnsa na Kristoni bɛpaw nea ɔde begye n’ani no, ɛsɛ sɛ obisa ne ho sɛ\nƐbɛka me ne Onyankopɔn ayɔnkofa sɛn?\nƐbɛka m’ankasa sɛn?\nƐbɛka afoforo sɛn?\nHWEHWƐ AFOFORO YIYEDI\n20, 21. Asɛm a ɛwɔ 1 Korintofo 10:23, 24 no fa anigyede a ɛfata ho sɛn?\n20 Paulo kyerɛɛ Bible nnyinasosɛm titiriw bi a ɛsɛ sɛ yesusuw ho ansa na yɛasi gyinae wɔ nneɛma ho. Ɔkae sɛ: “Hokwan wɔ hɔ ma ade nyinaa; nanso ɛnyɛ ne nyinaa na ɛhyɛ den. Obiara nnhwehwɛ nea eye ma ne nko, na mmom ne yɔnko nso de.” (1 Korintofo 10:23, 24) Nnyinasosɛm yi fa anigyede a ɛfata a yɛbɛpaw ho sɛn? Ehia sɛ wubisa wo ho sɛ, ‘Nea meyɛ de gye m’ani no bɛka afoforo sɛn?’\n21 Nneɛma bi wɔ hɔ a w’ahonim bɛma wo ‘kwan’ anaa ɛrenhaw wo sɛ wode begye w’ani. Nanso sɛ wuhu sɛ ɛbɛhaw wo nuanom gyidifo a wɔn ahonim mma wɔn kwan wɔ nneɛma bi mu a, ebia wobɛyɛ w’adwene sɛ woremfa nnye w’ani. Dɛn ntia? Nea enti a ɛte saa ne sɛ, wompɛ sɛ ɛbɛyɛ den ama wo nuanom gyidifo sɛ wobedi Onyankopɔn nokware, efisɛ sɛnea Paulo kae no, ɛbɛma woayɛ wo ‘nuanom’ anaa mpo “Kristo bɔne.” Ɛsɛ sɛ wutie afotu yi: “Monhwɛ na moanto . . . hintidua.” (1 Korintofo 8:12; 10:32) Nokware Kristofo a wɔwɔ hɔ nnɛ tie Paulo afotu pa a emu dɔ yi ma enti wɔmfa biribi a wɔwɔ “hokwan” nanso ‘ɛnhyɛ den’ nnye wɔn ani.—Romafo 14:1; 15:1.\n22. Dɛn nti na Kristofo nhyɛ afoforo wɔ nneɛma a ɛsɛ sɛ obiara si ho gyinae mu?\n22 Afoforo yiyedi a yɛbɛhwehwɛ yi mu no, biribi foforo wɔ hɔ a ehia sɛ yedwen ho. Sɛ Kristoni a n’ahonim mma no kwan wɔ nneɛma bi mu no bu anigyede bi sɛ ɛmfata a, ɛnsɛ sɛ ɔde saa adwene no hyɛ Kristofo foforo so. Sɛ ɔyɛ saa a, ɛbɛyɛ te sɛ ɔhyɛnkafo a ɔpɛ sɛ ahyɛnkafo foforo a wɔnam saa kwan no so no nyinaa tu mmirika te sɛ ɔno. Saa adwene no nyɛ adwempa. Ɔdɔ a Kristofo wɔ nti, sɛ obi ahonim mma no kwan wɔ nneɛma bi mu a, ɛnsɛ sɛ ɔkasa tia ne nuanom gyidifo a ɛsono adwene a wɔwɔ wɔ anigyede ho bere a nea wɔn ani gye ho no mmu Bible nnyinasosɛm so no. Sɛ wankasa antia wɔn a, ɔbɛma ‘nnipa nyinaa ahu ne ntease.’—Filipifo 4:5; Ɔsɛnkafo 7:16.\n23. Ɛbɛyɛ dɛn na woatumi de nneɛma a ɛfata agye w’ani?\n23 Sɛ yebetwa ne tiawa a, wobɛyɛ dɛn ahwɛ sɛ nea wode gye w’ani no fata? Mfa aguamansɛm ho biribiara a ɛyɛ abofono a Onyankopɔn Asɛm kasa tia pefee no nnye w’ani da. Sɛ Bible nhyɛ da nkasa ntia anigyede bi a, fa Bible nnyinasosɛm yɛ adwuma. Mfa nneɛma a ɛbɛsɛe w’ahonim nnye w’ani, na sɛ anigyede bi betumi ahaw afoforo ahonim, titiriw wo nuanom gyidifo a, fi wo pɛ mu twe wo ho. Sɛ wusi wo bo saa a, wobɛhyɛ Onyankopɔn anuonyam na wo ne w’abusua de mo ho asie Onyankopɔn dɔ mu.\n^ nky. 19 Nnyinasosɛm afoforo a ɛfa anigyede ho wɔ Mmebusɛm 3:31; 13:20; Efesofo 5:3, 4; ne Kolosefo 3:5, 8, 20.\nSatan mpɛ sɛ yɛyɛ nea ɛbɛma Nyankopɔn agye yɛn atom. Dɛn na yɛbɛyɛ na yɛne Yehowa ntam ansɛe?\nƐtɔ da bi a yɛn koma betumi adaadaa yɛn ma yɛayɛ nea enye. Dɛn na ɛbɛboa yɛn ma yɛahu nea ɛwɔ yɛn komam?\nMma Biribiara Ntwe Wo Mfi Yehowa Ho


Nnwom 8 NA-TWI - Mateo 8 MTDS | Biblica América Latina\nNnwom 8 NA-TWI - Mateo 8 MTDS\nƆbɔadeɛ ne abɔde anuonyam\n1O Awurade, yɛn Awurade, wo kɛseyɛ ada adi wiase mmaa nyinaa. Nkamfo a wɔkamfo wo no du soro. 2 Mmofra ne nkokoaa kamfo wo. Woasiesie wo ho ama w’atamfo nyinaa; wusiw obiara a otia wo no kwan.\n3 Sɛ mehwɛ soro a wo ara woabɔ, ne sɛnea woatoto ɔsram ne nsoromma pɛpɛɛpɛ wɔ wɔn afa a, 4 ɔdasani ne hena a wokae no, na onipa ba nso ne hena a w’ani ku ne ho!\n5 Na wobɔɔ no ɔketewa sen abɔfo, bɔɔ no anuonyam ne nidi abotiri.\n6 Na wode no sii ade biara a wobɔe so panyin; wode no sii abɔde nyinaa so panyin 7 a nguan ne anantwi ne wuram mmoa, 8 wim nnomaa ne ɛpo mu mpataa ne emu abɔde ka ho.\n9 O Awurade, yɛn Awurade, wohu wo kɛseyɛ wɔ wiase mmaa nyinaa.\nNA-TWI : Nnwom 8


Nnwom 95 NA-TWI - Matteo 95 BDG | Biblica América Latina\nNnwom 95 NA-TWI - Matteo 95 BDG\n1Bra na yɛnkamfo Awurade! Momma yɛnto ahosɛpɛw dwom mma Onyankopɔn a ɔbɔ yɛn ho ban no! 2 Momma yɛmfa aseda mmra n’anim, na monto ahosɛpɛw nnwom nkamfo no. 3 Efisɛ, Awurade yɛ Otumfoɔ Nyankopɔn, ɔhene tumfoɔ wɔ anyame nyinaa so. 4 Odi asase nyinaa so hene fi ɔbodan a emu ware yi so kosi bepɔw a ɛware yi so. 5 Odi ɛpo a ɔbɔe so ne asase a ɔno ara yɛe so. 6 Mommra, momma yɛnkotow nsom no. Momma yɛnkotow Awurade yɛn yɛfo no! 7 Ɔyɛ yɛn Nyankopɔn; yɛyɛ nnipa a ɔhwɛ yɛn; nguankuw a ɔhwɛ wɔn. Muntie asɛm a ɔka nnɛ a ɛka se,\n8 “Monnyɛ kɔnsenee sɛnea mo agyanom yɛe wɔ Meriba; sɛnea wɔyɛe wɔ Masa sare so hɔ no. 9 Ɛhɔ na wɔsɔɔ me hwɛe a nso na wonim nea meyɛ maa wɔn no. 10 Mfe aduanan na wɔn ho yɛ me ahi. Mekae se, ‘Sɛ na wɔyɛ nkontompofo! Wɔanni me mmara so.’ 11 Me bo fuwii na mekaa ntam se, ‘Morenkɔ asase a anka mede bɛma mo ama moahome wɔ so no so da.’”\nNA-TWI : Nnwom 95


2 John 1 MSG - Yohane II 1 NA-TWI | Biblica América Latina\n2 John 1 MSG - Yohane II 1 NA-TWI\n1 Me, Ɔpanyin, mekyerɛw kɔma Awuraa a wɔayi no ne ne mma a medɔ wɔn yiye no. Ɛnyɛ me nko, na mmom wɔn a wonim nokware no nyinaa dɔ wo, 2 efisɛ, nokware no te yɛn mu na ɛbɛtena yɛn mu akosi daa daa. 3 Adom, mmɔborɔhunu ne asomdwoe mfi Agya Nyankopɔn ne Awurade Yesu Kristo, Agya no Ba no, nkyɛn mmra yɛn so nokware ne ɔdɔ mu.\nNokware ne ɔdɔ\n4 M’ani gyei sɛ mihui sɛ mo mma no bi te nokware mu sɛnea Agya no hyɛɛ yɛn no.\n5 Enti mereka akyerɛ wo, Awuraa se, momma yɛnnodɔ yɛn ho. Eyi nyɛ mmara foforo a merehyɛ ama wo. Ɛyɛ mmara a wɔahyɛ ama yɛn fi mfitiase. 6 Saa ɔdɔ a mereka ho asɛm yi kyerɛ sɛ, momma yɛntena ase na yɛnyɛ osetie mma Onyankopɔn. Mmara a mote fii mfitiase no kyerɛ sɛ mo nyinaa, montena ase ɔdɔ mu.\n7 Adaadaafo a wɔmpae mu nka se Yesu Kristo bae ɔhonam mu no abu so wiase. Saa onipa a ɔte saa no yɛ ɔdaadaafo na ɔyɛ Kristo tamfo nso. 8 Monhwɛ mo ho so yiye na moanhwere nea moayɛ ho adwuma na moanya mo akatua wɔ mu. 9 Obiara a ɔmfa Kristo nkyerɛkyerɛ na ɔtra no, nni Onyankopɔn. Na nea ɔfa nkyerɛkyerɛ no wɔ Agya no ne Ɔba no.\n10 Sɛ obi ba mo nkyɛn na wamfa saa nkyerɛkyerɛ yi ammrɛ mo a, munnnye no wɔ mo fi, na monnka nso se, “Asomdwoe nka wo.” 11 Efisɛ, obiara a ɔbekyia no asomdwoe nka no no ka bɔne a ɔyɛ no ho.\nNsɛm a etwa to\n12 Mewɔ nsɛm pii ka kyerɛ mo, nanso meremfa krataa ne kyerɛwduru so nka. Na mmom, mɛba nipadua so abɛkasa akyerɛ mo, na moani agye.\n13 Wo nuabea a wɔayi no no mma no kyia wo.\nNA-TWI : Yohane II 1


‘Ɔyɛ Koma Mu Nyansafo’—Yehowa Nyankopɔn Dwo na Ɔwɔ Ntease | Bɛn Yehowa\n‘Ɔyɛ Koma Mu Nyansafo’—Nanso Odwo\n1-3. Dɛn nti na yebetumi anya ahotoso sɛ Yehowa dwo?\nAGYA bi pɛ sɛ ɔma ne ba kumaa nya asuade bi a ɛho hia. Ɔpɛ sɛ odu ne koma mu. Ɔkwan bɛn na ɛsɛ sɛ ɔfa so? So ɛsɛ sɛ ogyina abofra no so teɛteɛm gu ne so? Anaasɛ ɛsɛ sɛ ɔkotow ne abofra no yɛ pɛ, na ɔde odwo kasa kyerɛ no anigye so? Akyinnye biara nni ho sɛ, agya a odwo na onim nyansa bɛfa ahobrɛase kwan so.\n2 Yehowa yɛ Agya bɛn—so ɔyɛ ahantan anaa odwo, ɔyɛ katee anaa ɔyɛ brɛbrɛ? Yehowa nim biribiara, onim nyansa sen obiara. Nanso, woahyɛ no nsow sɛ nimdeɛ ne nyansa mma nnipa nyɛ nkurɔfo a wodwo? Sɛnea Bible ka no, “nimdeɛ horan.” (1 Korintofo 3:19; 8:1) Nanso, Yehowa a ɔyɛ “koma mu nyansafo” no, dwo nso. (Hiob 9:4) Ɔwɔ dibea na ɔyɛ ɔkɛseɛ, nanso ɔnyɛ ahantan. Dɛn nti na ɛte saa?\n3 Yehowa yɛ kronkron. Enti ahantan a ɛyɛ su a egu obi ho fĩ no nni ne mu. (Marko 7:20-22) Afei nso, hyɛ nea odiyifo Yeremia ka kyerɛɛ Yehowa no nsow: “Wo [Yehowa ankasa] kra bɛkae na wobɛbɔ wo mu ase wɔ me so.” * (Kwadwom 3:20, NW) Susuw ho hwɛ! Ná Yehowa, Amansan Hene no wɔ ɔpɛ sɛ ‘ɔbɛbɔ ne mu ase,’ anaasɛ ɔne Yeremia bɛyɛ pɛ, sɛnea ɛbɛyɛ a obedi onipa a ɔnyɛ pɛ no ahiade ho dwuma. (Dwom 113:7) Yiw, Yehowa dwo. Nanso, dwo a Onyankopɔn dwo no kyerɛ dɛn? Ɔkwan bɛn so na ɛne nyansa wɔ abusuabɔ? Na dɛn nti na ɛho hia yɛn?\nSɛnea Yehowa Da no Adi sɛ Odwo\n4, 5. (a) Dɛn ne odwo, ɔkwan bɛn so na wɔda no adi, na dɛn nti na ɛnsɛ sɛ yedi mfomso susuw sɛ ɛkyerɛ mmerɛwyɛ anaa ehu da? (b) Ɔkwan bɛn so na Yehowa daa odwo adi wɔ ɔne Dawid nsɛnnii mu, na Yehowa dwo no ho hia yɛn dɛn?\n4 Odwo yɛ ahobrɛase adwene, na ɛnyɛ dwae ne ahantan. Esiane sɛ odwo yɛ su a ɛwɔ komam nti, ɛda adi bere a obi yɛ afoforo brɛbrɛ, na ɔda abodwokyɛre ne ntease adi no. (Galatifo 5:22, 23) Nanso, ɛnsɛ sɛ yedi mfomso bu saa su pa ahorow yi sɛ mmerɛwyɛ anaa ehu da. Ɛnyɛ nea ɛne Yehowa trenee abufuw anaa ne tumi a ɛsɛe ade a ɔde di dwuma no bɔ abira. Mmom no, Yehowa nam odwo a ɔda no adi so da ne denyɛ kɛse, tumi a otumi di ne ho so wɔ pɛyɛ mu no, adi. (Yesaia 42:14) Ɔkwan bɛn so na odwo ne nyansa wɔ abusuabɔ? Bible ho nhoma bi ka sɛ: “Wɔkyerɛ odwo ase koraa . . . sɛ ayamye, na ɛne nyansa nyinaa nnyinaso a ɛho hia.” Ɛnde, nokware nyansa ntumi ntew ne ho mfi odwo ho. Ɔkwan bɛn so na yenya Yehowa odwo so mfaso?\nAgya a onim nyansa de odwo yɛ ne mma brɛbrɛ\n5 Ɔhene Dawid too dwom maa Yehowa sɛ: “Womaa me wo nkwagye kyɛm, na wo nifa soo me mu, na wo yiyeyɛ ma meyɛɛ kɛse.” (Dwom 18:35) Saayɛ so no, Yehowa daa odwo adi sɛnea ɛbɛyɛ a ɔne onipa a ɔnyɛ pɛ yi bedi, abɔ ne ho ban, awowaw no da biara da. Dawid hui sɛ sɛ obenya nkwagye—na awiei koraa no, wayɛ kɛse sɛ ɔhene—a, na ebegyina ɔpɛ a Yehowa wɔ sɛ Ɔbɛda odwo adi wɔ saa kwan yi so nkutoo so. Nokwarem no, sɛ Yehowa anna odwo adi, ammɔ ne mu ase sɛ ɔne yɛn bedi wɔ odwo mu sɛ Agya a ɔwɔ dɔ a, yɛn mu hena na anka obenya nkwagye ho anidaso bi?\n6, 7. (a) Dɛn na ɛma yehu sɛ Yehowa wɔ ahobrɛase? (b) Abusuabɔ bɛn na odwo ne nyansa wɔ, na hena na ɔyɛ eyi ho nhwɛso a ɛsen biara?\n6 Ahobrɛase yɛ su pa a ɛsɛ sɛ anokwafo nya. Ɛne nyansa na ɛnam. Sɛ nhwɛso no, Mmebusɛm 11:2 ka sɛ: “Ahobrɛasefo na nyansa ne wɔn te.” Nanso, Bible ma yehu sɛ ɛnyɛ nnipa ahobrɛase no bi na Yehowa wɔ. Dɛn ntia? Ɛnyɛ sɛ onni ahobrɛase, na mmom sɛ Kyerɛwnsɛm no ka sɛ onipa bi wɔ ahobrɛase a, adwene a ɛwɔ akyi ne sɛ, onii no nim sɛ ɛnyɛ biribiara na n’ahoɔden anaa ne nyansa du ho. Ade Nyinaa so Tumfoɔ no de, biribiara nso no yɛ, gye sɛ ɔno ankasa mpɛ sɛ ɔyɛ esiane n’ankasa trenee gyinapɛn nti. (Marko 10:27; Tito 1:2) Afei nso, sɛ́ Ɔsorosoroni no, ɔnhyɛ obiara ase. Enti Yehowa ahobrɛase no nte sɛ nnipa de.\n7 Nanso, Yehowa wɔ ahobrɛase, efisɛ ɔne nnipa a wɔnsɛ hwee nya nkitahodi. Afei nso Yehowa dwo. Ɔkyerɛkyerɛ n’asomfo sɛ odwo ho hia na ama wɔanya nokware nyansa. Enti Bible ka “odwo a nyansa wɔ mu” ho asɛm. (Yakobo 3:13) Yehowa da saa su yi adi sen obiara. Yɛnhwɛ nea enti a ɛte saa.\nYehowa Fi Odwo Mu De Asɛyɛde Hyɛ Afoforo Nsa na Otie Asɛm\n8-10. (a) Dɛn nti na ɛyɛ nwonwa sɛ Yehowa nya ɔpɛ sɛ ɔde asɛyɛde bɛhyɛ afoforo nsa na watie asɛm? (b) Ɔkwan bɛn so na Ade Nyinaa so Tumfoɔ no ne n’abɔfo adi no odwo mu?\n8 Yehu Yehowa odwo ho adanse a ɛka koma wɔ ne pɛ mu a ofi de asɛyɛde hyɛ afoforo nsa ne asɛm a otie no mu. Saa a ɔyɛ no yɛ nwonwa paa; Yehowa nhia obiara mmoa ne afotu. (Yesaia 40:13, 14; Romafo 11:34, 35) Nanso, Bible da no adi mpɛn pii sɛ Yehowa brɛ n’aso ase wɔ saa akwan yi so.\n9 Sɛ nhwɛso no, susuw asɛntitiriw bi a esii wɔ Abraham asetra mu no ho hwɛ. Abraham nyaa ahɔho baasa, na ɔfrɛɛ biako “Yehowa.” Ná ahɔho no yɛ abɔfo ankasa, nanso wɔn mu biako bae Yehowa din mu, na ɔyɛɛ n’ade Yehowa din mu. Bere a saa ɔbɔfo no kasae na ɔyɛɛ ade no, na ɛte sɛ nea Yehowa ankasa na ɔrekasa na ɔreyɛ ade. Ɛdenam saa kwan yi so no, Yehowa ka kyerɛɛ Abraham sɛ Wate “Sodom ne Gomora nteɛm” a ɛsõ no. Yehowa kae sɛ: “Meresian makɔhwɛ sɛ wɔayɛ sɛnea nteɛm a edu me nkyɛn no te anaa; na sɛ ɛnte saa a, mahu.” (Genesis 18:3, 20, 21) Nokwarem no, asɛm a Yehowa kae no nkyerɛ sɛ na Ade Nyinaa so Tumfoɔ no ankasa ‘besian’ akɔ hɔ. Mmom no, ɔsan somaa abɔfo bio ma wɔkɔyɛɛ n’ananmusifo. (Genesis 19:1) Dɛn ntia? So na Yehowa a ohu ade nyinaa no ntumi ‘nhu’ tebea a ɛwɔ n’ankasa asase so no? Ɛnte saa koraa. Mmom no, Yehowa fi odwo mu de adwuma no maa saa abɔfo no sɛ wɔnhwehwɛ asɛm no mu na wɔnkɔsra Lot ne n’abusua wɔ Sodom.\n10 Afei nso, Yehowa tie asɛm. Bere bi ɔka kyerɛɛ n’abɔfo no sɛ wɔmfa akwan a wɔbɛfa so ama Ɔhene Ahab bɔnefo no ahwe ase ho nyansahyɛ ahorow mmra. Na Yehowa nhia mmoa a ɛte saa. Nanso, ogyee ɔbɔfo biako nyansahyɛ toom, na ɔkae sɛ ɔnkɔyɛ. (1 Ahene 22:19-22) So na ɛnkyerɛ odwo?\n11, 12. Ɔkwan bɛn so na Abraham huu sɛnea Yehowa dwo no?\n11 Yehowa wɔ ɔpɛ sɛ obetie nnipa a wɔnyɛ pɛ a wɔpɛ sɛ wɔka nneɛma a ɛhaw wɔn no ho asɛm mpo. Sɛ nhwɛso no, bere a Yehowa dii kan kaa adwene a Wayɛ sɛ ɔbɛsɛe Sodom ne Gomora ho asɛm kyerɛɛ Abraham no, saa ɔbarima nokwafo no ho dwiriw no. Abraham kae sɛ: “Eyi mpare wo.” Ɔde kaa ho sɛ: “Nea obu asase nyinaa atɛn no remmu atɛntrenee anaa?” Obisae sɛ ebia sɛ atreneefo 50 wɔ nkurow no mu a Yehowa bɛsɛe no anaa. Yehowa ka kyerɛɛ no sɛ Ɔrensɛe no. Nanso, Abraham bisae bio, na ɔtew so baa 45, afei 40, ne nea ɛkeka ho. Ɛmfa ho awerɛhyem a Yehowa de maa Abraham nyinaa no, ɔkɔɔ so bisae araa kosii sɛ ɛbaa fam beduu edu. Ebia na Abraham nnya nhuu sɛnea Yehowa yɛ mmɔborohunufo no nwiei. Sɛnea ɛte biara no, Yehowa fi boasetɔ ne odwo mu maa n’adamfo ne ne somfo Abraham kwan ma ɔkaa n’ahiasɛm wɔ saa kwan yi so.—Genesis 18:23-33.\n12 Nnipa a wonim nhoma dodow ahe na wɔde boasetɔ betie obi a ne nyansa sua koraa saa? * Odwo a ɛte saa na yɛn Nyankopɔn da no adi. Wɔ saa nkitahodi koro no ara mu no, Abraham behui nso sɛ Yehowa ‘bo dwo kyɛ.’ (Exodus 34:6) Ebetumi aba sɛ bere a Abraham hui sɛ onni hokwan sɛ ɔka Ɔsorosoroni no nnwuma ho asɛm no, ɔsrɛɛ no mprenu sɛ: “Mma [Yehowa, NW] bo mmfuw.” (Genesis 18:30, 32) Nokwarem no, Yehowa bo amfuw. Ɔwɔ “odwo a nyansa wɔ mu” ampa.\nYehowa Wɔ Ntease\n13. Asɛmfua “ntease” kyerɛ dɛn wɔ sɛnea wɔde di dwuma wɔ Bible mu no mu, na dɛn nti na wɔde ka Yehowa ho asɛm ma ɛfata?\n13 Dwo a Yehowa dwo no da adi wɔ suban foforo a ɛyɛ anigye—ntease—mu. Ɛyɛ awerɛhow sɛ saa su yi nna adi wɔ nnipa a wɔnyɛ pɛ mu. Ɛnyɛ tie nko na Yehowa wɔ ɔpɛ sɛ obetie n’abɔde a wonim nyansa no, na mmom ɔwɔ ɔpɛ nso sɛ obegyae nsɛm mu bere a ɛne ne trenee nnyinasosɛm ahorow mmɔ abira no. Sɛnea wɔde asɛmfua “ntease” di dwuma wɔ Bible mu no, nea ɛkyerɛ ankasa ne “gyae a wogyae nsɛm mu.” Saa su yi nso yɛ ɔsoro nyansa ho agyiraehyɛde. Yakobo 3:17, NW ka sɛ: “Nyansa a efi soro no de, ɛwɔ ntease.” Ɔkwan bɛn so na Yehowa a onim nyansa sen obiara no wɔ ntease? Ade biako ne sɛ otumi yɛ nsakrae ma ɛne tebea biara hyia. Kae sɛ, ne din ankasa kyerɛ yɛn sɛ Yehowa dannan ne ho ma otumi di n’atirimpɔw biara ho dwuma. (Exodus 3:14) So ɛno nkyerɛ nsakrae ne ntease?\n14, 15. Dɛn na Yehowa soro teaseɛnam a Hesekiel nyaa ho anisoadehu no kyerɛ yɛn wɔ Yehowa soro ahyehyɛde no ho, na ɔkwan bɛn so na ɛsono ɛno ne wiase ahyehyɛde ahorow?\n14 Bible mu asɛm bi a ɛyɛ nwonwa wɔ hɔ a ɛboa ma yetumi te nsakrae a Yehowa yɛ no ase. Wɔmaa odiyifo Hesekiel nyaa Yehowa soro ahyehyɛde a honhom abɔde na wɔwom no ho anisoadehu bi. Ohuu teaseɛnam bi a ɛyɛ nwonwa yiye, Yehowa ankasa “teaseɛnam” a Ɔno ankasa na ɔkyerɛ no kwan bere nyinaa no. Nea ɛyɛ nwonwa sen biara ne sɛnea ɛkɔ no. Ntwahonan akɛse no wɔ afã anan, na aniwa wowɔ ho nyinaa sɛnea ɛbɛyɛ a ebetumi ahu baabiara na atumi de n’ani akyerɛ baabi foforo amonom hɔ ara a ennyina anaasɛ entwa ne ho. Na saa teaseɛnam kɛse yi ntwe ne ho ase te sɛ kar kɛse bi a nnipa ayɛ. Etumi tu mmirika te sɛ anyinam, na etumi gyina faako mpo dan ne ho! (Hesekiel 1:1, 14-28) Yiw, Yehowa ahyehyɛde a ɛte sɛ nea amansan Hene no na ɛkyerɛ no kwan no tumi yɛ nsakrae yiye wɔ tebea ne ahiade horow a ɛkɔ so sesa a ɛsɛ sɛ edi ho dwuma no ho.\n15 Sua kɛkɛ na nnipa betumi abɔ mmɔden sɛ wobesuasua nsakrae a ɛyɛ pɛ saa no. Nanso, mpɛn pii na nnipa ne wɔn ahyehyɛde ahorow yɛ katee mmom sen sɛ wɔbɛyɛ fakaa, wɔyɛ wɔn asɛm denneennen mmom sen sɛ wobegyae nsɛm mu. Mfatoho bi ni: Po so hyɛn kɛse anaa keteke kɛse a ɛfa nneɛma ahoɔden ne ne kɛse betumi ayɛ nwonwa. Nanso, so emu biara betumi ayɛ nsakrae a ɛba mpofirim wɔ ne tebeam no ho biribi? Sɛ biribi bɛbea keteke a ɛfa nneɛma kwan mu a, ɛnyɛ ade a ebetumi adan ne ho ɔkwan biara so. Ɛnyɛ mmerɛw koraa sɛ ebegyina mpofirim. Sɛ keteke a ɛfa nneɛma a emu yɛ duru no twe breki a ebetumi akɔ n’anim bɛyɛ kilomita abien ansa na agyina! Saa ara na po so hyɛn kɛse betumi akɔ n’anim kilomita awotwe bere a wɔadum ne gya no. Sɛ ɛba mpo sɛ wɔde engine no to baabi a ɛsɛ sɛ ɛkɔ n’akyi a, ɛhyɛn no bɛkɔ n’anim kilomita abiɛsa bio! Saa ara na nnipa ahyehyɛde a etumi yɛ katee na ɛnna ntease adi no te. Esiane ahantan nti, nnipa ntaa nyɛ nsakrae nni ahiade ne nsɛm tebea horow a ɛsakra ho dwuma. Kateeyɛ a ɛte saa ama nnwumakuw bi agu, na ama nniso ahorow mpo ahwe ase. (Mmebusɛm 16:18) Hwɛ sɛnea yɛn ani betumi agye sɛ Yehowa anaa n’ahyehyɛde nte saa!\nSɛnea Yehowa Da Ntease Adi\n16. Ɔkwan bɛn so na Yehowa daa ntease adi wɔ sɛnea ɔne Lot dii ansa na wɔresɛe Sodom ne Gomora no mu?\n16 Susuw Sodom ne Gomora sɛe no ho bio hwɛ. Lot ne n’abusua nyaa akwankyerɛ ahorow a emu da hɔ fii Yehowa bɔfo no hɔ sɛ: “Bepɔw so na guan kɔ.” Nanso, Lot ani annye eyi ho. Ɔsrɛe sɛ: ‘O, Yehowa, mma ɛnnyɛ sa.’ Bere a Lot hui sɛ sɛ oguan kɔ bepɔw so a obewu no, ɔsrɛe sɛ wɔmma ɔne n’abusua nguan nkɔ kurow bi a ɛbɛn hɔ a ne din de Soar mu. Kae sɛ, na Yehowa abɔ ne tirim sɛ ɔbɛsɛe saa kurow no. Afei nso, na Lot suro no nni nnyinaso ankasa. Akyinnye biara nni ho sɛ na Yehowa betumi akora Lot nkwa so wɔ mmepɔw no so! Nanso, Yehowa tiee Lot adesrɛ no, na wansɛe Soar. Ɔbɔfo no ka kyerɛɛ Lot sɛ: “Hwɛ, matie wo wɔ saa asɛm yi ho nso.” (Genesis 19:17-22) So ɛno nyɛ ntease a Yehowa daa no adi?\n17, 18. Ɔkwan bɛn so na Yehowa daa no adi sɛ ɔwɔ ntease wɔ ɔne Niniwefo nsɛnnii no mu?\n17 Yehowa tie ahonu a efi komam nso, na ɔda mmɔborohunu adi yɛ nea ɛteɛ bere nyinaa. Susuw nea esii no ho hwɛ bere a wɔsomaa odiyifo Yona ma ɔkɔɔ kurow bɔne Niniwe a na basabasayɛ wom mu no. Bere a Yona faa Niniwe abɔnten so no, na asɛm a efi honhom mu a ɔde nam no yɛ tiawa: Aka nna 40 na wɔasɛe kurow kɛse no. Nanso, tebea horow no sakrae koraa. Niniwefo no nuu wɔn ho!—Yona, ti 3.\n18 Sɛ yɛde sɛnea Yehowa yɛɛ n’ade ne sɛnea Yona yɛɛ n’ade wɔ nsɛm tebea horow a ɛsakrae yi ho toto ho a, yebenya asuade wom. Wɔ asɛm yi mu no, Yehowa yɛɛ nsakrae danee ne ho bɛyɛɛ bɔne Fafirifo mmom sen sɛ ɔbɛyɛ ɔko mu “dɔmmarima.” * (Exodus 15:3) Nea ɛne eyi bɔ abira no, ná Yona yɛ katee, wanna mmɔborohunu adi koraa. Sɛ anka ɔbɛda Yehowa ntease adi no, ɔyɛɛ n’ade koraa sɛ keteke a ɛfa nneɛma anaa po so hyɛn kɛse a yɛadi kan aka ho asɛm no. Ná wabɔ ɔsɛe ho dawuru, enti ɔsɛe ara na na ɛsɛ sɛ ɛba! Nanso, Yehowa fi boasetɔ mu maa ne diyifo a onni abotare yi ntease ne mmɔborohunu ho asuade bi a na ne werɛ remfi da.—Yona, ti 4.\nYehowa wɔ ntease na ɔte yɛn sintɔ ase\n19. (a) Dɛn nti na yebetumi agye atom sɛ Yehowa da ntease adi wɔ nea ɔhwehwɛ fi yɛn hɔ mu? (b) Ɔkwan bɛn so na Mmebusɛm 19:17 da no adi sɛ Yehowa yɛ Owura a ‘oye na ɔwɔ ntease,’ na odwo kɛse nso?\n19 Nea edi akyiri no, Yehowa da ntease adi wɔ nea ɔhwehwɛ fi yɛn hɔ mu. Ɔhene Dawid kae sɛ: “Onim yɛn su, ɔkae sɛ yɛyɛ mfutuma.” (Dwom 103:14) Yehowa te yɛn akwanside ne yɛn sintɔ ahorow ase koraa sen nea yɛn ankasa nim. Ɔnhwehwɛ nea yentumi nyɛ mfi yɛn hɔ da. Bible de nnipa a wɔyɛ awuranom a ‘woye na wɔwɔ ntease’ no bɔ wɔn a ‘ɛyɛ den sɛ wɔbɛsɔ wɔn ani’ no abira. (1 Petro 2:18) Yehowa yɛ Owura bɛn? Hyɛ nea Mmebusɛm 19:17 ka no nsow: “Nea ohu ɔbrɛfo mmɔbɔ de fɛm [Yehowa, NW].” Ɛda adi sɛ, owura a oye na ɔwɔ ntease nkutoo na ɔbɛhyɛ ayamye ade biara a woyi no adi kyerɛ abrɛfo no nsow. Nea ɛsen saa no, kyerɛwsɛm yi kyerɛ sɛ amansan Bɔfo no fa no sɛ ɔde nnipa a wɔyɛ mmɔborohunu ade a ɛtete saa no ka! Odwo a ɛkɔ akyiri ankasa ni.\n20. Awerɛhyem bɛn na ɛwɔ hɔ sɛ Yehowa tie yɛn mpaebɔ na ɔma ho mmuae?\n20 Yehowa da so da ntease adi wɔ sɛnea ɔne n’asomfo a wɔwɔ hɔ nnɛ di nsɛm no mu. Sɛ yɛbɔ mpae gyidi mu a, otie. Na ɛwom sɛ ɔnsoma abɔfo mma wɔmmɛkasa nkyerɛ yɛn de, nanso ɛnsɛ sɛ yɛka sɛ ommua yɛn mpaebɔ. Kae sɛ bere a ɔsomafo Paulo kae sɛ ne mfɛfo gyidifo “mmɔ mpae” mma wonyi no mfi afiase no, ɔde kaa ho sɛ: “Na wɔadan me ama mo ntɛm pa.” (Hebrifo 13:18, 19) Enti yɛn mpaebɔ betumi aka Yehowa ma wayɛ biribi a ebia anka ɔrenyɛ ankasa!—Yakobo 5:16.\n21. Adwene bɛn na ɛnsɛ sɛ yenya wɔ dwo a Yehowa dwo no ho da, na ntease bɛn na ɛsɛ sɛ yenya wɔ ne ho mmom?\n21 Nokwarem no, odwo a Yehowa da no adi yi mu biara—ne brɛbrɛyɛ, ɔpɛ a ɔwɔ sɛ obetie asɛm, ne boasetɔ, ne ne ntease—nkyerɛ sɛ ogyae ne trenee nnyinasosɛm mu siesie. Ebia Kristoman mu asɔfo besusuw sɛ wɔreda ntease adi bere a wonunu wɔn nguankuw no asom denam Yehowa abrabɔ ho gyinapɛn ahorow a wogow mu so no. (2 Timoteo 4:3) Nanso, nneɛma mu a nnipa taa gyae siesie esiane biribi a wɔrehwehwɛ nti no ne Onyankopɔn ntease nni abusuabɔ biara. Yehowa yɛ kronkron; ɔrengu ne trenee gyinapɛn ahorow ho fĩ da. (Leviticus 11:44) Ɛnde, momma yɛnkyerɛ Yehowa ntease—adanse a ɛkyerɛ sɛ odwo—no ho anigye. So ɛnyɛ wo anigye sɛ wubehu sɛ Yehowa Nyankopɔn, Obi a onim nyansa sen obiara wɔ amansan yi mu no, dwo koraa nso? Hwɛ sɛnea ɛyɛ anigye sɛ wobɛbɛn Onyankopɔn a ne ho yɛ hu, nanso odwo, ɔwɔ boasetɔ, na ɔwɔ ntease no!\n^ nky. 3 Tete kyerɛwfo, anaa Sopherim no sesaa nkyekyɛm yi ma ɛkae sɛ ɛnyɛ Yehowa na ɔbɔɔ ne mu ase na mmom Yeremia. Ɛda adi sɛ wosusuwii sɛ ɛmfata sɛ wɔbɛka sɛ Onyankopɔn bɛyɛ ade a ɛba fam saa. Ne saa nti, nkyerɛase ahorow pii yeraa ntease a ɛwɔ nkyekyɛm dɛdɛ yi mu no. Nanso, The New English Bible kaa no pɛpɛɛpɛ sɛ Yeremia ka kyerɛɛ Onyankopɔn sɛ: “Kae, O kae, na kotow ma me.”\n^ nky. 12 Nkyerɛase afoforo ka “ahobrɛase a efi nyansa mu” ne “brɛbrɛyɛ a ɛyɛ nyansa ho agyiraehyɛde” ho asɛm.\n^ nky. 18 Nea ɛyɛ anigye no, Bible de boasetɔ bɔ ahantan abira. (Ɔsɛnkafo 7:8) Yehowa boasetɔ yɛ odwo a ɔwɔ ho adanse foforo.—2 Petro 3:9.\nWɔka wɔ Dwom 86:5 sɛ Yehowa ‘ye, na ɔde firi.’ Bere a wɔrekyerɛ saa dwom no ase akɔ Hela mu no, wɔkyerɛɛ ‘ɔde firi’ no ase e·pi·ei·kesʹ, anaa “ntease.”\nExodus 32:9-14 Ɔkwan bɛn so na Yehowa daa odwo adi wɔ sɛnea obuaa Mose wɔ srɛ a ɔsrɛ maa Israelfo no ho?\nAtemmufo 6:36-40 Ɔkwan bɛn so na Yehowa daa boasetɔ ne ntease adi wɔ bere a ɔrebua Gideon adesrɛ no?\nDwom 113:1-9 Ɔkwan bɛn so na Yehowa da no adi sɛ odwo wɔ ɔne adesamma nsɛnnii mu?\nLuka 1:46-55 Maria gye dii sɛ Yehowa bu wɔn a wodwo ne ahiafo dɛn? Ɔkwan bɛn so na ne nsusuwii no betumi anya yɛn so nkɛntɛnso?


34 Ná Lea babea Dina+ a ɔwoo no maa Yakob no taa kɔ+ kurom hɔfo mmabaa+ nkyɛn. 2 Na asase no so otitiriw Hamor a ɔyɛ Hiwini+ ba bi a wɔfrɛ no Sekem huu Dina, na ɔfaa no ne no dae guu ne ho fĩ.+ 3 Afei ne kra bɛfam Yakob ba Dina ho, na ɔdɔɔ ababaa no na ɔkorɔkorɔɔ no daa. 4 Ɛnna Sekem ka kyerɛɛ ne papa Hamor+ sɛ: “Kogye ababaa yi aware ma me.”+ 5 Yakob tee sɛ aberante no agu ne ba Dina ho fĩ. Nanso saa bere no na ne mmabarima no rehwɛ ne mmoa wɔ wuram,+ enti omuaa n’ano twɛnee sɛ wɔbɛba.+ 6 Akyiri yi Sekem papa Hamor baa Yakob nkyɛn ne no bɛkasae.+ 7 Yakob mma no tee asɛm no ara pɛ na wofii wuram bae; na asɛm no yɛɛ wɔn yaw na wɔn bo fuwii denneennen,+ efisɛ na wayɛ aniwude atia Israel sɛ ɔne Yakob babea ada,+ biribi a ɛnsɛ sɛ wɔyɛ koraa.+ 8 Afei Hamor ne wɔn kasae sɛ: “Me ba Sekem kra fam mo babea no ho.+ Enti mesrɛ mo momfa no mma no na ɔnware no,+ 9 na mo ne yɛn nni ayeware.+ Mode mo mmabea bɛma yɛn na moafa yɛn mmabea.+ 10 Mo ne yɛn ntena, na monyɛ nea mopɛ wɔ asase no so. Montena so na munni gua, na monka so.”+ 11 Afei Sekem ka kyerɛɛ Dina papa ne ne nuanom sɛ: “Mesrɛ mo, momma minnya mo anim dom, na biribiara a mubebisa no mede bɛma mo. 12 Mo de, momma tiade ne akyɛde biara a ɛsɛ sɛ mede ba no nyɛ kɛse,+ na nea mobɛka biara mede bɛma mo; nea mihia ara ne sɛ mode ababaa no bɛma me aware.” 13 Na Yakob mmabarima no de anifere buaa Sekem ne ne papa Hamor, efisɛ na wagu wɔn nuabea Dina ho fĩ.+ 14 Wɔka kyerɛɛ wɔn sɛ: “Yɛrentumi mfa yɛn nuabea mma ɔbarima a ontwaa twetia,+ efisɛ ɛyɛ animguase ma yɛn. Dabi, yɛrentumi nyɛ saa. 15 Sɛ mopɛ sɛ yɛpene so ne mo yɛ nnipa biako a, ɛnde mo mmarima nyinaa ntwa twetia.+ 16 Ɛba saa a, yɛde yɛn mmabea bɛma mo na yɛafa mo mmabea, na yɛne mo bɛtena ayɛ nnipa biako.+ 17 Na sɛ moantie antwa twetia a, ɛnde yɛbɛfa yɛn babea no akɔ.” 18 Asɛm no yɛɛ Hamor ne ne ba Sekem+ dɛ, 19 na aberante no antwentwɛn ne nan ase koraa sɛ ɔbɛyɛ nea wɔaka no,+ efisɛ na n’ani gye Yakob babea no ho, na na aberante no wɔ anuonyam+ sen obiara wɔ ne papa fie.+ 20 Enti Hamor ne ne ba Sekem kɔɔ wɔn kurow pon ano na wɔka kyerɛɛ kurom+ hɔ mmerante sɛ: 21 “Mmarima yi ne yɛn te wɔ asomdwoe mu.+ Enti momma wɔntena asase yi so na wonni gua wɔ so, efisɛ asase yi da wɔn anim kakraa.+ Yebetumi aware wɔn mmabea na yɛde yɛn mmabea ama wɔn.+ 22 Nanso sɛ wɔbɛpene so ne yɛn atena na wɔne yɛn ayɛ biako a, ɛsɛ sɛ yɛn mmarima nyinaa twa twetia sɛnea wɔatwa twetia no.+ 23 Wɔn agyapade ne ahode ne wɔn mmoa nyinaa, ɛnyɛ yɛn na yɛbɛfa?+ Mo de, momma yɛmpene nea wɔaka no so kɛkɛ na wɔne yɛn ntena.”+ 24 Enti wɔn a wɔfa ne kurow pon ano fi adi nyinaa yɛɛ aso maa Hamor ne ne ba Sekem, na mmarima no nyinaa twaa twetia, wɔn a wɔfa ne kurow pon ano fi adi nyinaa. 25 Afei ne nnansa so a ɛyaw no mu ayɛ den no,+ Yakob mma baanu, Simeon ne Lewi+ a wɔyɛ Dina nuanom,+ faa nkrante na wowiawiaa wɔn ho kɔɔ kurow no mu kokunkum mmarima no nyinaa.+ 26 Na wɔde nkrante kum Hamor ne ne ba Sekem nso.+ Afei wɔfaa Dina fii Sekem fie hɔ kɔe.+ 27 Yakob mma a wɔaka no nso baa mmarima a wɔapirapira no so, na wɔfaa kurow no mu nneɛma nyinaa, efisɛ wɔagu wɔn nuabea no ho fĩ.+ 28 Wɔfaa wɔn nguan ne anantwi ne mfurum ne nea ɛwɔ kurow no mu ne nea ɛwɔ wuram nyinaa.+ 29 Na wɔfaa wɔn ho nneɛma nyinaa ne wɔn mma ne wɔn yerenom nnommum kɔe, enti biribiara a wɔn nsa kae wɔ wɔn afie mu no, wɔfae.+ 30 Ɛnna Yakob ka kyerɛɛ Simeon ne Lewi+ sɛ: “Moama mabɛyɛ abusude na me ho abɔn asase yi sofo,+ Kanaanfo ne Perisifo. Me ho nnipa sua,+ na wɔbɛboaboa wɔn ano abekum me atɔre m’ase, me ne me fie.” 31 Ɛnna wobuae sɛ: “Yɛntena hɔ mma obi nyɛ yɛn nuabea sɛ aguaman anaa?”+


Sɛnea Wiase Yi Bɛba Awiei — Ɔwɛn-Aban INTANƐT SO NHOMAKORABEA\nw12 9/15 kr. 3-7\nƆwɛn-Aban Ɛka Yehowa Ahenni Kyerɛ—2012\nASƐM BƐN NA EBESI ANSA NA AWIEI NO ABA?\n“ƆHEMMAA” NO—ASƐM BƐFA N’ASE\nWƆBƐTOW AHYƐ ONYANKOPƆN NKURƆFO SO\nAMANAMAN NO BEHU YEHOWA TUMI\nTUMIDI FOFORO BIARA RENSƆRE BIO\nNEA WƆDE BƐYƐ ONYANKOPƆN TAMFO KƐSE NO\nNSƐM A EBESISI ANSA NA ASOMDWOE ABA\nOnyankopɔn Ahenni Beyi N’atamfo Afi HɔOnyankopɔn Ahenni Redi Tumi!\nƆhene no Ko Wɔ Harmagedon“W’Ahenni Mmra”\n“Munni sum mu, monte sɛ akorɔmfo na saa da no abɛto mo mpofirim.”—1 TES. 5:4.\nNneɛma a yennya nhui bɛn na kyerɛw nsɛm a edidi so yi kyerɛ sɛ ebesisi?\n1 Tesalonikafo 5:3\n1. Dɛn na ɛbɛboa yɛn ma yɛakɔ so awɛn na yɛagyina sɔhwɛ ano?\nNSƐM akɛse bi rebesisi nnansa yi ara. Bible mu nkɔmhyɛ a ɛrenya mmamu si eyi so dua, enti ɛsɛ sɛ yɛkɔ so wɛn. Dɛn na ɛbɛboa yɛn ma yɛawɛn? Ɔsomafo Paulo tu yɛn fo sɛ ‘yɛmfa yɛn ani nsi nneɛma a wonhu so.’ Enti sɛ yɛbɛkɔ soro oo, sɛ yɛbɛtena asase so oo, ɛsɛ sɛ yɛde yɛn ani si akatua no so. Saa akatua yi ne daa nkwa. Paulo kyerɛw n’asɛm no kɔhyɛɛ ne mfɛfo gyidifo nkuran sɛ wɔmfa wɔn ani nsi anigye a ɛda hɔ retwɛn wɔn no so. Sɛ wodi nokware kosi ase a, eyi na wobenya. Afei sɛ wɔde wɔn ani si anigye a ɛda hɔ retwɛn wɔn no so a, ɛbɛboa wɔn ma wɔagyina sɔhwɛ ne ɔtaa biara ano.—2 Kor. 4:8, 9, 16-18; 5:7.\n2. (a) Sɛ yebetumi akura yɛn anidaso mu denneennen a, dɛn na ɛsɛ sɛ yɛyɛ? (b) Dɛn na yebesusuw ho wɔ adesua yi ne nea edi hɔ no mu?\n2 Yehu asɛntitiriw bi wɔ Paulo afotu no mu. Ɛne sɛ: Sɛ yebetumi akura yɛn anidaso mu denneennen a, ɛsɛ sɛ yɛhwɛ tra nneɛma a yɛde yɛn ani hu seesei. Ehia sɛ yɛde yɛn ani si nneɛma a ennya nsisii so. (Heb. 11:1; 12:1, 2) Ɛnde, momma yɛnhwɛ nneɛma du a ebesisi daakye. Eyinom fa anidaso a yɛwɔ sɛ yɛbɛtena ase daa no ho.*\n3. (a) Asɛm bɛn na ɛwɔ 1 Tesalonikafo 5:2, 3 a ɛnam kwan so reba? (b) Dɛn na wiase atumfoɔ bɛyɛ, na henanom na ebia wɔbɛka wɔn ho?\n3 Paulo kaa nneɛma a ebesisi no mu biako ho asɛm wɔ krataa a ɔde kɔmaa Tesalonikafo no mu. (Monkenkan 1 Tesalonikafo 5:2, 3.) Ɔkaa “Yehowa da” no ho asɛm. “Yehowa da” a wɔka ho asɛm wɔ ha no befi ase bere a wɔresɛe atoro som, na ɛbɛkɔ akowie Harmagedon ko no mu. Nanso ansa na Yehowa da no befi ase no, wiase atumfoɔ bɛka sɛ: “Asomdwoe ne dwoodwoo!” Ebia ade biako bi na ɛbɛma wɔapae mu aka saa anaa nsɛm horow bi na ebesisi ma wɔaka saa. Amanaman no benya adwene sɛ wɔanya wɔn haw akɛse no bi ano aduru. Nyamesom akannifo no nso ɛ? Wɔn nso ka wiase no ho, enti ebetumi aba sɛ wɔne wiase atumfoɔ no bɛyɛ nokoro aka sɛ asomdwoe aba. (Adi. 17:1, 2) Ɛba saa a, na ɔsom akannifo yi resuasua atoro adiyifo a wɔtenaa ase tete Yuda no. Yehowa kae sɛ asɛm a na adiyifo yi reka ne sɛ: “‘Asomdwoe wɔ hɔ! Asomdwoe wɔ hɔ!’ bere a asomdwoe biara nni hɔ.”—Yer. 6:14; 23:16, 17.\nNNEƐMA ANUM A EBESISI:\n“Asomdwoe ne dwoodwoo!” a wɔbɛpae mu aka\nAmanaman no bɛsɛe “Babilon Kɛse” no\nWɔbɛtow ahyɛ Yehowa nkurɔfo so\nWɔde Satan ne n’adaemone begu amoa donkudonku mu\n4. Dɛn na yenim a wiase no nnim?\n4 Sɛ asomasi na ɔbɛka sɛ, “Asomdwoe ne dwoodwoo!” oo, sɛ ɔbenten na ɔbɛka oo, ɛnyɛ ɛno ne asɛm no. Mmom nea ɛte ne sɛ mpaemuka a ɛte saa bɛkyerɛ sɛ Yehowa da no rebefi ase. Ɛno nti Paulo kyerɛwee sɛ: “Anuanom, munni sum mu, monte sɛ akorɔmfo na saa da no abɛto mo mpofirim.” (1 Tes. 5:4, 5) Bere a wiase no nyinaa wɔ sum mu no, yɛn de, Bible boa yɛn ma yehu nea nsɛm a ɛresisi no kyerɛ. Ɔkwan pɔtee bɛn na wɔbɛfa so apae mu aka sɛ, “Asomdwoe ne dwoodwoo!”? Ɛno de, ɛsɛ sɛ yɛtwɛn ma edu hɔ ansa. Nea ehia ara ne sɛ ‘yɛbɛwɛn na yɛama yɛn ani ada hɔ.’—1 Tes. 5:6; Sef. 3:8.\n5. (a) Dɛn na ɛbɛkyerɛ sɛ “ahohiahia kɛse” no afi ase? (b) “Ɔhemmaa” bɛn na asɛm bɛfa n’ase?\n5 Asɛm bɛn na edi hɔ a ebesi? Paulo kae sɛ: “Sɛ enya ba sɛ wɔreka sɛ: ‘Asomdwoe ne dwoodwoo!’ a, mpofirim ara na ɔsɛe bɛba wɔn so.” ‘Ɔsɛe a ɛbɛba mpofirim’ no fã a edi kan ne “Babilon Kɛse” no a wɔbɛsɛe no. “Babilon Kɛse” no ne wiase nyinaa atoro som ahemman a wɔsan frɛ no “aguaman no.” (Adi. 17:5, 6, 15) Wɔbɛsɛe Kristoman ne atoro som a aka nyinaa, na saa ɔsɛe no na ebefi “ahohiahia kɛse” no ase. (Mat. 24:21; 2 Tes. 2:8) Eyi bɛyɛ nnipa pii nwonwa. Dɛn ntia? Efisɛ bere a ɔsɛe yi bɛba no, na aguaman no redi ne bere sɛ ‘ɔhemmaa a ɔrenhu awerɛhow da.’ Nanso asɛm bɛfa n’ase, na obehu sɛ n’awiei abɛn. Wɔbɛpra no afi hɔ ntɛm te sɛ biribi a esi “da koro pɛ.”—Adi. 18:7, 8.\n6. Henanom na wɔbɛsɛe atoro som?\n6 Onyankopɔn Asɛm Bible ka sɛ “akekaboa” bi a ɔwɔ “mmɛn du” na ɔbɛsɛe aguaman no. Adiyisɛm nhoma no ma yehu sɛ akekaboa no ne Amanaman Nkabom no. “Mmɛn du” no gyina hɔ ma nniso a ɛwɔ hɔ nnɛ nyinaa a egyina “akekaboa kɔkɔɔ” no akyi.* (Adi. 17:3, 5, 11, 12) Dɛn paa na wɔde bɛyɛ aguaman no? Aman a wɔka bom yɛ Amanaman Nkabom no bɛpra aguaman no ho nneɛma nyinaa, wɔbɛma n’adapaa ada adi, wɔbɛsɛe no na “wɔde ogya ahyew no pasaa.” Enti wɔbɛhyew n’ase korakora.—Monkenkan Adiyisɛm 17:16.\n7. Dɛn na ebepiapia “akekaboa” no ma wasɛe aguaman no?\n7 Bible nkɔmhyɛ ma yehu nea ɛbɛkɔ akɔfa ɔsɛe yi aba. Yehowa ankasa na ɔde bɛhyɛ atumfoɔ no komam sɛ “wɔmma ne nsusuwii mmra mu” na wɔnsɛe aguaman no. (Adi. 17:17) Nyamesom de akodi apaapae wiase no mu, enti amanaman no besusuw sɛ wɔsɛe aguaman no a, wɔn ho bɛtɔ wɔn. Sɛ atumfoɔ no tow hyɛ atoro som so a, wobesusuw sɛ wɔn ankasa na wɔayɛ “adwenkoro” reyɛ saa. Nanso nokwasɛm ne sɛ Onyankopɔn na ɔnam wɔn so bɛsɛe atoro som. Hwɛ anwonwasɛm: Satan nhyehyɛe no fã biako bɛsɔre atia ɔfã foforo, nanso Satan rentumi nyɛ ho hwee.—Mat. 12:25, 26.\n8. Henanom na “Gog a ofi Magog asase so” no bɛtow ahyɛ wɔn so?\n8 Sɛ atumfoɔ no sɛe atoro som wie a, wobehu sɛ Onyankopɔn asomfo ‘te hɔ dwoodwoo a wonni ɔfasu’ biara. (Hes. 38:11, 14) Bere a Yehowa asomfo te hɔ a ayɛ sɛ nea wonni ahobammɔ biara no, dɛn na ɛbɛba wɔn so? “Aman pii” bɛtow ahyɛ wɔn so. Onyankopɔn Asɛm ka sɛ “Gog a ofi Magog asase so” no na ɔbɛtow ahyɛ wɔn so. (Monkenkan Hesekiel 38:2, 15, 16.) Ɛsɛ sɛ yebu eyi dɛn?\n9. (a) Dɛn na ehia Kristofo paa? (b) Dɛn na ɛsɛ sɛ yɛyɛ nnɛ de hyɛ yɛn gyidi den?\n9 Yenim sɛ wɔbɛtow ahyɛ Onyankopɔn nkurɔfo so, nanso eyi mmɔ yɛn hu. Ɛnyɛ nkwa a yebenya na ehia yɛn kɛse, na mmom Yehowa din ho a ɛbɛtew ne ne tumidi a obiara behu sɛ ɛno na ɛfata. Yehowa ankasa aka bɛboro mpɛn 60 sɛ: “Mubehu sɛ mene Yehowa.” (Hes. 6:7) Enti yɛde anigye rehwɛ kwan sɛ Hesekiel asɛm yi bɛbam, na yɛwɔ ahotoso sɛ, “Yehowa nim sɛnea obegye wɔn a woyi wɔn yam som no no afi sɔhwɛ mu.” (2 Pet. 2:9) Saa bere yi de, nea esi yɛn ani so ne sɛ yɛbɛyere yɛn ho ahyɛ yɛn gyidi den na sɛ yehyia sɔhwɛ biara a yɛatumi adi Yehowa nokware. Dɛn na ɛsɛ sɛ yɛyɛ? Ɛsɛ sɛ yɛbɔ mpae, yesua Onyankopɔn Asɛm na yedwinnwen ho, na yɛka Ahenni no ho asɛm kyerɛ afoforo. Yɛyɛ saa a, anidaso a yɛwɔ sɛ yebenya daa nkwa no bɛtena yɛn adwenem fann; saa anidaso no bɛyɛ “sɛkyɛ” ama yɛn.—Heb. 6:19; Dw. 25:21.\n10, 11. Dɛn na ɛbɛkɔ akɔfa Harmagedon aba? Dɛn na ɛbɛkɔ so wɔ Harmagedon ko no mu?\n10 Sɛ wɔtow hyɛ Yehowa asomfo so a, asɛnkɛse bɛn na ɛbɛkɔ akɔfa aba? Yehowa bɛko agye ne nkurɔfo. Ɔnam Yesu ne asafodɔm a wɔwɔ soro no so na ɛbɛyɛ saa. (Adi. 19:11-16) Eyi ne “ade nyinaa so Tumfoɔ Nyankopɔn da kɛse no mu ko” a wɔfrɛ no Harmagedon no.—Adi. 16:14, 16.\n11 Yehowa nam Hesekiel so kaa saa ɔko no ho asɛm sɛ: “‘Mɛma nkrante aba no so wɔ me mmepɔw nyinaa so,’ Awurade Tumfoɔ Yehowa asɛm ni. ‘Na obiara bɛtwe nkrante wɔ ne nua so.’” Ahude a ɛbɛkɔ so no bɛma Satan nkurɔfo ani so ayɛ wɔn totɔtotɔ, na wɔbɛtwe nkrante akunkum wɔn ho. Satan remfa ne ho nni; ɔno nso benya ne de. Yehowa kae sɛ ɔbɛma “ogya ne sufre atɔ agu [Gog ne] n’asraafokuw ne aman bebree a wɔka ne ho no so.” (Hes. 38:21, 22) Sɛ Yehowa de ne ho gye asɛm no mu a, dɛn na ebefi mu aba?\n12. Dɛn na Yehowa bɛma amanaman no ahu?\n12 Yehowa bɛma amanaman no ahu sɛ ɔno ankasa na wama wɔadi nkogu pɔtɔɔ. Ɛba saa a, ebia Satan asraafo bɛteɛm aka sɛ, ‘Yehowa reko ama wɔn’! Saa asɛm yi ara na tete Egypt asraafo a na wɔretaa Israelfo no kae wɔ Po Kɔkɔɔ no mu. (Ex. 14:25) Ampa-ne-ampa ara, Yehowa bɛma amanaman no ahu sɛ ɔno ne Yehowa. (Monkenkan Hesekiel 38:23.) Dɛn na ɛkyerɛ sɛ ɛrenkyɛ koraa na nsɛm yi nyinaa asisi?\n13. Dɛn na yebetumi aka afa ohoni a Daniel kaa ho asɛm no fã a ɛtɔ so anum no ho?\n13 Nkɔmhyɛ bi wɔ Daniel nhoma no mu a ɛboa yɛn ma yehu sɛ awiei no abɛn. Daniel kaa ohoni bi a ɛte sɛ onipa ho asɛm, na ɔkyerɛe sɛ ɛwɔ afã horow. (Dan. 2:28, 31-33) Ohoni no gyina hɔ ma wiase tumidi a aba nnidiso nnidiso a wɔako atia Onyankopɔn nkurɔfo a wɔtenaa ase tete ne wɔn a wɔwɔ hɔ nnɛ no. Saa tumidi ahorow no ne Babilon, Medo-Persia, Hela, Roma, ne wiase tumidi a etwa to; ɛno wɔ yɛn bere so. Daniel nkɔmhyɛ no ma yehu sɛ ohoni no nan ase ne ne nansoaa no gyina hɔ ma saa wiase tumidi a etwa to no. Wiase Ko I mu no, Britain ne Amerika kaa wɔn ntama bɔɔ ano yɛɛ biribi titiriw bi. Daniel honi no fã a ɛtɔ so anum no ne Britain ne Amerika Wiase Tumidi no. Ohoni no nan ase ne ne fã a etwa to, na eyi kyerɛ sɛ wiase tumidi foforo biara rensɔre bio. Ohoni no nan ase ne ne nansoaa yɛ dade ne dɔte a adi afra, na eyi kyerɛ tebea a Britain ne Amerika Wiase Tumidi no wom: Wɔn tumidi mu agow.\n14. Harmagedon bɛpae agu no, na wiase tumidi bɛn na ɛwɔ hɔ?\n14 Nkɔmhyɛ koro no ara kyerɛe sɛ ɔbo bi tew fii bepɔw bi ho wɔ afe 1914 mu. Ɔbo no gyina hɔ ma Onyankopɔn Ahenni, ɛnna bepɔw no gyina hɔ ma Yehowa tumidi. Ɔbo no de hwii rebɛbɔ ohoni no nan ase. Harmagedon pae gu a, ohoni no nan ase ne n’afã a aka nyinaa bebubu pasaa. (Monkenkan Daniel 2:44, 45.) Enti Harmagedon bɛba no, na Britain ne Amerika Wiase Tumidi no na ɛda so ara redi tumi. Hwɛ anika ara a ɛbɛyɛ sɛ yebehu sɛ nkɔmhyɛ yi abam koraa!* Na Satan nso ɛ? Dɛn na Yehowa bɛyɛ no?\n15. Dɛn na wɔbɛyɛ Satan ne n’adaemone wɔ Harmagedon akyi?\n15 Sɛ wɔrepopa Satan ahyehyɛde no afi asase so a, Satan de n’ani behu nea ɛbɛkɔ so nyinaa kosi n’awiei. Ɛno akyi no nneɛma bɛdan aba Satan ankasa so. Ɔsomafo Yohane ma yehu nea ebesi. (Monkenkan Adiyisɛm 20:1-3.) Yesu Kristo ne “ɔbɔfo . . . a okura amoa donkudonku no ano safe” no. Ɔbɛkyere Satan ne n’adaemone atow wɔn agu amoa donkudonku no mu mfe apem. (Luka 8:30, 31; 1 Yoh. 3:8) Eyi bɛkyerɛ sɛ wɔafi ase rebɔ ɔwɔ no ti.*—Gen. 3:15.\n16. Sɛ wɔde Satan to “amoa donkudonku” no mu a, tebea bɛn na ɔbɛkɔ mu?\n16 “Amoa donkudonku” bɛn na wɔde Satan ne n’adaemone begu mu no? Hela asɛmfua a Yohane de dii dwuma ne aʹbys·sos. Saa asɛmfua no kyerɛ “ebun, eku,” anaa “amoa a obi ntumi nhu ase.” Enti ɛyɛ baabi a obi biara ntumi nkɔ hɔ gye Yehowa ne ɔbɔfo a wapaw no a “okura amoa donkudonku no ano safe” no. Wɔde Satan to hɔ a ɔbɛyɛ sɛ obi a wawu a ontumi nyɛ hwee; enti ‘ɔrentumi nkɔdaadaa amanaman no bio.’ Afei de, “gyata a ɔbobom” no bɛyɛ dinn!—1 Pet. 5:8.\n17, 18. (a) Nneɛma a yennya nhui bɛn na yɛasusuw ho? (b) Eyinom nyinaa sisi wie a, dɛn na yebenya?\n17 Nsɛm akɛse akɛse rebesisi. Yɛrehwɛ kwan a wɔbɛfa so aka “Asomdwoe ne dwoodwoo!” no. Afei yebehu Babilon Kɛse no sɛe, sɛnea Gog a ofi Magog bɛtow ahyɛ Yehowa asomfo so, Harmagedon ko no, ne sɛnea wɔbɛtow Satan ne n’adaemone agu amoa donkudonku no mu. Sɛ eyinom twam na woyi abɔnefosɛm nyinaa fi asase so a, yebenya asetena foforo wɔ Kristo Mfirihyia Apem Nniso no ase. Saa bere no, yebenya “asomdwoe bebree.”—Dw. 37:10, 11.\n18 Nneɛma anum a yɛasusuw ho yi akyi no, nneɛma foforo wɔ hɔ a ‘yenhu’ a yɛpɛ sɛ ‘yɛde yɛn ani si so.’ Yebesusuw saa nneɛma yi ho wɔ adesua a edi hɔ no mu.\nYebesusuw nneɛma du yi ho wɔ adesua yi ne nea edi hɔ no mu.\nHwɛ Adiyisɛm—N’awiei Koraa Abɛn! kratafa 251-258.\nDaniel 2:44 ka sɛ Onyankopɔn ahenni ‘bebubu ahenni horow no nyinaa ama asã.’ “Ahenni horow no” gyina hɔ ma ahenni anaa wiase tumidi a wɔde ohoni no yɛ ho sɛnkyerɛnne no. Nanso Bible mu nkɔmhyɛ foforo ma yehu asɛm no ani so yiye. Ɛka sɛ “ade nyinaa so Tumfoɔ Nyankopɔn da kɛse no” mu no, wɔbɛboaboa “asase nyinaa so ahene” ano na wɔne Yehowa ako. (Adi. 16:14; 19:19-21) Enti ɛnyɛ ahenni ahorow a wɔde ohoni no yɛ ho sɛnkyerɛnne nkutoo na ɛbɛsɛe wɔ Harmagedon, na mmom wiase nniso a aka nyinaa nso.\nSɛ mfirihyia apem no ba awiei na wɔde Satan ne n’adaemone no gu “ogya tare a sufre wom” no mu a, ɛbɛkyerɛ sɛ wɔapɛtɛw ɔwɔ no ti koraa.—Adi. 20:7-10; Mat. 25:41.


Sɛ Israelfo Rekum Ɔbɔnefo Bi a na Wɔsɛn no Dua So Anaa?| Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nSɛ Israelfo rekum ɔbɔnefo bi a na wɔsɛn no dua so anikan anaa?\nTete no sɛ na aman pii rekum abɔnefo a, na wɔbɔ wɔn dua mu. Nea na Romafo yɛ ne sɛ wɔkyekyere ɔbɔnefo no fam dua ho anaa wɔde nnadewa bɔ no fam ho. Afei wogyaw no dua no so ma ɔteetee kosi sɛ sukɔm, ɔkɔm anaa awɔw bɛde no ma wawu. Ná Romafo bɔ abɔnefo dua mu de gu wɔn anim ase.\nTete Israel man no nso ɛ? Sɛ Israelfo rekum abɔnefo a, na wɔsɛn wɔn dua so anaa? Mose Mmara no kae sɛ: “Sɛ ɔbarima bi yɛ bɔne a ɛsɛ owu na wokum no de no sɛn dua so a, mma n’amu no nnsɛn dua so mmma ade nnkye so. Hwɛ sie no da no ara.” (Deut. 21:22, 23) Eyi kyerɛ sɛ, bere a wɔrekyerɛw Hebri Kyerɛwnsɛm no, sɛ wobu obi kumfɔ a, wokum no wie ansa na wɔasɛn no dua so.\nEnti Leviticus 20:2 ka sɛ: “Israelni anaa ɔhɔho biara a ɔte Israel a ɔde ne ba bɛma Molek no, wonkum no. Asase no sofo nsiw no abo nkum no.” Sɛ obi “di asumansɛm anaa ɔwɔ akɔm honhom” a, wokum no. Ɛnde, ɔkwan bɛn na na wɔfa so yɛ saa? ‘Wosiw no abo.’—Lev. 20:27.\nDeuteronomium 22:23, 24 ka sɛ: “Sɛ ɔbarima bi nsa da ababaa a ɔyɛ ɔbaabun so na ɔbarima foforo hu no wɔ kurom na ɔne no da a, momfa wɔn baanu mmra kurow no pon ano na munsiw wɔn abo mma wonwu. Nea enti a ɛsɛ sɛ ababaa no wu ne sɛ ɔwɔ kurom nso wanteɛteɛm, na ɔbarima no nso abrɛ ne yɔnko yere ase. Yɛ saa fa yi bɔne fi wo mfinimfini.” Enti tete Israelfo de, sɛ wobu obi kumfɔ a, na wosiw no abo. *\nBere a wɔrekyerɛw Hebri Kyerɛwnsɛm no, sɛ wobu obi kumfɔ a, wokum no wie ansa na wɔasɛn no dua so\nDeuteronomium 21:23 ka sɛ: “Onyankopɔn nnome wɔ obiara a wɔasɛn no so.” Sɛ wɔsɛn obi a ‘Onyankopɔn adome’ no funu wɔ abɔnten a, na ɛyɛ kɔkɔbɔ ma Israelfo no.\n^ nky. 6 Nhomanimfo pii gye tom sɛ, Mose Mmara no ase no, na wokum ɔbɔnefo ansa na wɔde n’amu akɔsɛn dua so. Nanso adanse wɔ hɔ a ɛkyerɛ sɛ eduu afeha a edi kan no na Yudafo bɔ abɔnefo bi asɛnduam anikan.\nNsɛmmisa a Efi Akenkanfo Hɔ—May 2013


Nyɛ Abahyɛbɔne | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Finnish French Georgian German Greek Gujarati Hebrew Hiligaynon Hindi Hungarian Igbo Iloko Indonesian Italian Japanese Kannada Kinyarwanda Kirghiz Kirundi Korean Latvian Lingala Lithuanian Macedonian Malagasy Malayalam Maltese Myanmar Nepali Norwegian Oromo Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Thai Tigrinya Tsonga Tswana Turkish Twi Ukrainian Vietnamese Xhosa Zulu\nWoka biribiara a, wo ba nte ase. Sɛ ɔrepɛ biribi na woamfa amma no a, na ɔrebɔ ne hwene su teɛteɛm. Ɛba saa na woanhwɛ yiye a, wobɛyɛ biribi a ɛmfata. Obesu ateɛteɛm saa; nea ɛbɛba ara ne sɛ wode nea ɔrehwehwɛ bɛma no. Ade a wode wo nan sii fam sɛ woremma no nyɛ no, afei deɛ wode ahometew apene so.\nWobɛtumi ama saa ahometesɛm no agyae. Nanso nea edi kan no, hwɛ nneɛma bi a ɛbɛma woatumi de nneɛma akame no.\nWode biribi kame no a, ɛnkyerɛ atirimɔden. Awofo bi ne wo nyɛ adwene efisɛ wɔn adwene ne sɛ, ɔwofo deɛ, ɛsɛ sɛ wo ne wo ba susuw nneɛma ho kyerɛkyerɛ mu kyerɛ no, na wokorɔkorɔ no mpo. Wɔka sɛ, mfa biribiara nkame wo ba efisɛ woyɛ saa a, ɛbɛma wo ho ayɛ no ahi na ne bo afuw wo.\nAmpa, sɛ wode biribi kame wo ba a, mfiase no, ɛbɛyɛ no yaw. Nanso ɛbɛkyerɛ no ade kɛse bi paa; ɛne sɛ wiase a yɛwɔ yi, ɛnyɛ nea yɛpɛ nyinaa na yenya. Sɛ woamfa wo nan ansi fam a, na worekyerɛ akwadaa no sɛ, sɛ ɔbɔ ne hwene su teɛteɛm a, ne nsa bɛka nea ɔrehwehwɛ biara. Sɛ ɛba saa a, ɛkyerɛ sɛ wo ba no afa wo so. Maame anaa papa a ontumi mfa ne nan nsi fam deɛ, wohwɛ a, obu bɛn na ne ba de bɛma no?\nWode biribi kame wo ba a, ɛbɛboa no daakye. Ɛma no hu sɛ, wiase a yɛwɔ yi, ɛnyɛ biribiara na yedi akyi. Akwadaa a onim saa no, sɛ onyin a, ɛremma sɛ obi bɛdaadaa no ama wanom nnubɔne anaa wabu brabɔne.\nBio nso, sɛ wode biribi kame wo ba a, ɛtete no ma ɔbɛyɛ panyin pa. Ɔbenfo David Walsh kyerɛw sɛ: “Nokware a ɛwom paa ne sɛ, yɛn [mpanyimfo] mpo, ɛnyɛ nea yɛpɛ nyinaa na yɛn nsa ka. Sɛ yɛkyerɛ yɛn mma sɛ biribiara a wɔrehwehwɛ no, wɔn nsa bɛka no seesei ara a, na yɛredi wɔn aborɔ.” *\nKae nea enti a woreyɛ saa. Wopɛ sɛ wo ba tumi bɔ ne bra ma esi no yiye, na ɔte ase sɛ abrabɔ yɛ anigye ne awerɛhow. Enti sɛ woma ne nsa ka nea obisa biara a, ɛremmoa no. Bible ka sɛ, sɛ ‘wogyegye obi so fi ne mmofraase a, akyiri nna mu no ɔbɛyɛ bonniayɛfo.’ (Mmebusɛm 29:21) Enti sɛ wode biribi kame no a, ne nyinaa yɛ ntetee pa no bia. Sɛ wode biribi kame no a, ɔrenwu; mmom ɛbɛboa no daakye.—Bible nnyinasosɛm: Mmebusɛm 19:18.\nMa onhu sɛ w’ani abere. Ɛnyɛ wo ba afɛ ne wo, enti sɛ wode biribi bɛkame no a, enhia sɛ wo ne no bɛkasakasa ho kosi sɛ ɔbɛpene so ansa na ayɛ adwuma. Nanso kae sɛ, sɛ mmofra renyin a, ehia sɛ ‘wɔtete wɔn adwene ma etumi hu papa ne bɔne mu nsonsonoe.’ (Hebrifo 5:14) Enti ɛnyɛ bɔne sɛ wo ne wo ba bɛdwene asɛm ho, nanso sɛ wo ba ketewa pɛ sɛ ɔyɛ biribi na woka sɛ dabi a, ɛho nhia sɛ wo ne no tena ho araa kyerɛ no nea enti a womma no kwan. Sɛ wo ne no kasakasa ho kyɛ saa a, ɔbɛfa no sɛ nea wokae no, woredi agorɔ.—Bible nnyinasosɛm: Efesofo 6:1.\nFa wo nan si fam. Wo ba betumi de esu ne nteɛteɛm anaa kyɛwpa ahwɛ sɛ wobɛsesa w’adwene a. Sɛ ɔyɛ saa wɔ fie a, dɛn na ɛsɛ sɛ woyɛ? Nhoma bi ka sɛ, “Tew wo ho fi akwadaa no ho. Ka kyerɛ no sɛ, ‘wopɛ sɛ wosu a, nsu nkyerɛ me. Kɔ wo dan mu kosu. Wowie a, na woaba.’” (Loving Without Spoiling) Mfiase no, ɛbɛyɛ wo den, na ɛbɛyɛ den ama wo ba no nso. Nanso sɛ ohu sɛ wode wo nan asi fam a, ɔne wo ntwe bio.—Bible nnyinasosɛm: Yakobo 5:12.\n“Mɛkyerɛ wo sɛ me na mewoo wo.” Dabi; mfa wo tumi nsisi no\nFa adwene to ho. “Mɛkyerɛ wo sɛ me na mewoo wo.” Dabi; mfa wo tumi nsisi no. Mmom “momma nnipa nyinaa nhu mo ntease.” (Filipifo 4:5) Sɛ wo ba no ammɔ ne hwene ansu anteɛteɛm, na sɛ nea ɔrehwehwɛ no ntease wom a, wobɛtumi de ama no.—Bible nnyinasosɛm: Kolosefo 3:21.\n^ nky. 10 Efi saa nhoma yi mu: No: Why Kids—of All Ages—Need to Hear It and Ways Parents Can Say It.\n“Anidaso wɔ hɔ yi, teɛ wo ba.”—Mmebusɛm 19:18.\n“Momma mo Yiw nyɛ Yiw, na mo Dabi nyɛ Dabi.”—Yakobo 5:12.\n“Monnhyɛ mo mma abufuw na wɔn abam ammu.”—Kolosefo 3:21.\nWODE BIRIBI KAME WO BA A, MFASO WƆ SO\n“Obiara pɛ sɛ ne ba ani gye. Edu baabi a, ɛsɛ sɛ yɛn mma bo fuw yɛn; ɛsɛ sɛ wɔn ani tan na wɔn nsa si fam. Amma saa a, na ɛkyerɛ sɛ awofo no anyɛ wɔn adwuma yiye. Sɛ woamfa wo nan ansi fam a, ɛbɛyɛ dɛn na wo mma ahu sɛ abasamtu ne huammɔdi wɔ wiase na sɛ ebi to wɔn a, wɔn ani antan? Sɛ woankyerɛ wɔn amma wɔanhu sɛ wiase a yɛwɔ yi, ɛnyɛ nea yɛpɛ nyinaa na yenya a, ɛbɛyɛ dɛn na wɔbɛhu? Ɛyɛ w’asɛde sɛ wode biribi kame wo mma na ama wɔahu sɛnea yɛtena wiase.”—Ɔbenfo David Walsh.\nSɛnea Wubegyina Osũ ne Nteɛteɛm Ano\nSɛ wo ba de osũ ne nteɛteɛm hwehwɛ biribi a, dɛn na wubetumi ayɛ? Bible nnyinsosɛm betumi aboa wo ma woagyina asɛnnennen yi ano.\nBoa Wo Ba Ma Ɔntie W’asɛm\nƐyɛ a wo ne wo ba twe ma ɛbɛwie ase no na wadi wo so nkonim? Nneɛma nnum a ɛboa wɔ abatete mu.\nText Baabi a wubetumi atwe nneɛma akenkan NYAN! August 2014 | Ɛbɛyɛ Dɛn na Asomdwoe Aba Nnipa Ntam?


Ɔbɛn Nyankopɔn Paa, Nanso Ɔne no Nyɛ Pɛ | Yesu Asetena\n“ME NE AGYA NO YƐ BAAKO”\nWƆKAA SƐ YESU YƐ NE HO SƐ NYAME, NANSO ƆBƆƆ WƆN GUI\nYesu baa Yerusalem bɛdii Ahodwira (anaa Hanukkah) Afahyɛ. Ná wɔdi saa afahyɛ no de kae bere a wɔsan hyiraa asɔrefie no so. Nea ɛwom ne sɛ, bɛyɛ mfe ɔha ansa na Yesu reba no, Siria Hene Antiochus IV Epiphanes sii afɔremuka bi wɔ Onyankopɔn asɔrefie hɔ. Wannya baabiara ansi n’afɔremuka no sɛ afɔremuka kɛse no so. Akyiri yi, Yudafo sɔfo bi mma ko gyee Yerusalem, na wɔsiesiee asɔrefie no san hyiraa so maa Yehowa. Ɛfiri saa bere no, afe biara na wɔdi afahyɛ no de kae saa da no. Bosome Kislew da a ɛtɔ so 25 na na wɔdi afahyɛ no; ɛyɛ nnɛ a, anka ɛbɛsi November awiei ne December mfiase hɔ baabi.\nSaa bere no yɛ awɔ bere. Yesu kɔɔ Yerusalem no, ɔnenam Solomon abrannaa no so wɔ asɔrefie hɔ ara na Yudafo no baa ne so sɛ: “Ɛnkɔsi da bɛn na wobɛma yɛn kra atwɛn? Sɛ wone Kristo no a, ka no pen kyerɛ yɛn.” (Yohane 10:22-24) Dɛn na Yesu yɛe? Ɔkaa sɛ: “Maka akyerɛ mo, nanso monnye nni.” Ɛwom, na Yesu nka nkyerɛɛ wɔn sɛ ɔne Kristo anaa Mesia no sɛnea ɔka kyerɛɛ Samariani baa a ɔhyiaa no wɔ abura ho no. (Yohane 4:25, 26) Nanso na waka biribi a anka ɛsɛ sɛ ɛma wɔhu saa. Ɔka kyerɛɛ wɔn sɛ: “Ansa na Abraham reba no, na mewɔ hɔ.”—Yohane 8:58.\nNá Yesu pɛ sɛ nkurɔfo de nkɔmhyɛ a ɛfa Kristo ho no toto nnwuma a ɔreyɛ no ho, na wɔn ankasa hu sɛ ɔno ne Kristo no. Ɛno nti na mpɛn pii no na ɔka kyerɛ n’asuafo no sɛ mma wɔnnka nkyerɛ obiara sɛ ɔne Mesia no. Nanso saa bere yi deɛ ɔka kyerɛɛ Yudafo a wɔayɛ wɔn asɛm denneennen no pen sɛ: “Nnwuma a meyɛ no Agya no din mu no, ɛno ara na ɛdi me ho adanseɛ. Nanso monnye nni.”—Yohane 10:25, 26.\nAdɛn nti na nkurɔfo no annye anni sɛ Yesu ne Kristo no? Yesu kyerɛɛ mu sɛ: “Monnye nni, ɛfiri sɛ monyɛ me nnwan no mu biara. Me nnwan tie me nne na menim wɔn, na wɔdi m’akyi. Na mɛma wɔn daa nkwa, na wɔrensɛe da, na obiara renhwim wɔn mfiri me nsam. Deɛ m’Agya de ama me no sõ sene ade foforɔ biara.” Afei Yesu maa wɔhuu sɛnea ɔne n’Agya ntam yɛ papa fa. Ɔkaa sɛ: “Me ne Agya no yɛ baako.” (Yohane 10:26-30) Saa bere no, na Yesu wɔ asase so ha na n’Agya nso wɔ soro, enti n’asɛm no nkyerɛ sɛ ɔne Agya no bom baako. Mmom nea ɛkyerɛ ne sɛ, wɔn adwene hyia na koroyɛ wɔ wɔn ntam.\nYesu asɛm no hyɛɛ Yudafo no abufuo paa, enti wɔsan yɛɛ sɛ wɔresi no aboɔ akum no. Yesu ammɔ hu, na mmom ɔkaa sɛ: “Mada nnwuma pa pii adi akyerɛ mo a ɛfiri Agya no nkyɛn. Nnwuma yi mu deɛ ɛwɔ he nti na morebɛsi me aboɔ yi?” Wɔn nso kaa sɛ: “Ɛnyɛ adwuma pa bi nti na yɛrebɛsi wo aboɔ, na mmom abususɛm ntira, ɛfiri sɛ . . . woyɛ wo ho nyame.” (Yohane 10:31-33) Yesu anka da sɛ ɔyɛ nyame. Enti saa asɛm no, ɛhe na wɔkɔfa fii?\nNea ɛwom ne sɛ, na Yudafo no se Yesu akɔka sɛ ɔbɛtumi ayɛ nneɛma bi a Onyankopɔn nko ara na ɔbetumi ayɛ. Ebi ne sɛ, Yesu kaa sɛ ɔbɛma ne “nnwan” “daa nkwa,” nanso na wɔte nka sɛ ɛboro nnipa ahoɔden so. (Yohane 10:28) Ná Yudafo no werɛ reyɛ afiri sɛ Yesu aka pɛn sɛ ne tumi no fi n’Agya hɔ.\nBere a Yesu rebɔ Yudafo no asɛm no agu no, ɔbisaa wɔn sɛ: “Wɔntwerɛɛ no mo Mmara mu [wɔ Dwom 82:6] sɛ, ‘Mekaa sɛ: “Moyɛ anyame”’? Sɛ ɔfrɛɛ wɔn a Onyankopɔn asɛm bɛkasa tiaa wɔn no ‘anyame,’ . . . a, adɛn nti na moka kyerɛ me a Agya no ate me ho asoma me aba wiase no sɛ, ‘Woka abususɛm’ ɛsiane sɛ meka sɛ meyɛ Onyankopɔn Ba nti.”—Yohane 10:34-36.\nAmpa, nnipa atemmufo abɔnefo mpo, Kyerɛwnsɛm no frɛ wɔn “anyame.” Sɛ saa a, adɛn nti na Yesu kaa sɛ ɔyɛ “Onyankopɔn Ba” no, Yudafo no se waka nea yɛnka? Ɔkaa asɛm foforo a anka ɛsɛ sɛ ɛma wɔsesa wɔn adwene. Ɔkaa sɛ: “Sɛ menyɛ m’Agya nnwuma a, monnnye me nnni. Na sɛ nso meyɛ a, ɛnneɛ sɛ me na monnye me nni a, monnye nnwuma no nni na moahunu na moakɔ so ahunu sɛ Agya no wɔ me mu na me nso mewɔ Agya no mu.”—Yohane 10:37, 38.\nYesu asɛm no tuu Yudafo no, enti anka wɔrekyere no, nanso ɔdwanee. Ɔfirii Yerusalem twaa Yordan Asubɔnten no; baabi a ɔkɔe no, ɛhɔ na bɛboro mfe mmiɛnsa a atwam no, Yohane bɔɔ nkurɔfo asu no. Ɛbɛyɛ sɛ ɛfiri hɔ rekɔ Galilea Po no anafo fam nware.\nNnipa pii baa Yesu nkyɛn bɛkaa sɛ: “Yohane anyɛ sɛnkyerɛnne baako mpo, nanso deɛ Yohane ka faa onipa yi ho no nyinaa yɛ nokorɛ.” (Yohane 10:41) Enti Yudafo bebree gyee Yesu dii.\nAdɛn nti na Yesu twee nkurɔfo no adwene kɔɔ ne nnwuma so?\nSɛ Yesu ka sɛ ɔne Agya no yɛ baako a, dɛn na ɛkyerɛ?\nBere a Yudafo no kaa sɛ Yesu reyɛ ne ho sɛ Onyankopɔn anaa nyame bi no, Bible mu asɛm bɛn na ɔde bɔɔ wɔn asɛm no gui?


Mat 25:13 “Munnim Da Anaa Dɔn No” | Adesua\nƆwɛn-Aban—Nea Adesua Nsɛm Wom | September 2012\nKENKAN WƆ Afrikaans Albanian Amharic Arabic Argentinean Sign Language Armenian Bicol Cebuano Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch English Estonian Finnish French Georgian German Greek Greenlandic Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwangali Kwanyama Latvian Lingala Lithuanian Malagasy Malay Myanmar Ndebele Ndonga Norwegian Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Shona Slovak Slovenian Spanish Swati Swedish Tagalog Thai Tsonga Tswana Turkish Twi Ukrainian Venda Vietnamese Waray-Waray Xhosa Zulu\n“Munnim Da Anaa Dɔn No”\n“Monkɔ so nwɛn, na munnim da anaa dɔn no.”—MAT. 25:13.\nƐda ne dɔn a awiei no bɛba a yennim no boa yɛn dɛn?\nDɛn na wɔn a wɔasra wɔn no ayɛ de akyerɛ sɛ wɔrewɛn?\nDɛn na yebetumi ayɛ de akyerɛ sɛ yɛayɛ krado retwɛn Kristo?\n1-3. (a) Tebea bɛn na ɛboa ma yehu asuade a ɛwɔ Yesu mfatoho abien no mu? (b) Nsɛmmisa bɛn na ɛsɛ sɛ yebua?\nFA NO sɛ woka kar, na aban panyin bi aka akyerɛ wo sɛ ɔwɔ dwumadi titiriw bi nti fa no kɔ. Aka kakraa bi ma woakɔfa no akɔ no na wuhui sɛ pɛtro a ɛwɔ wo kar mu sua, enti wutuu mmirika sɛ worekɔtɔ bi aba. Wokɔe ara pɛ na ɔpanyin no bae. Ɔhwehwɛɛ wo ara nanso wanhu wo. Ɔpanyin no antumi antwɛn, enti ɔmaa obi foforo de no kɔe. Ankyɛ na wobae, nanso na ɔpanyin no kɔ. Wobɛte nka dɛn?\n2 Afei fa no sɛ wo na woyɛ aban panyin no. Ansa na worebetu kwan no wopaw mmarima baasa de adwuma titiriw bi hyɛɛ wɔn nsa. Woma wohuu adwuma no ani so, na wɔn nyinaa penee so sɛ wɔbɛyɛ. Nanso bere a wosan bae no, wuhui sɛ wɔn mu baanu na ɛyɛɛ adwuma no, na nea ɔtɔ so abiɛsa no de wanyɛ adwuma no, mmom ɔde nsɛm yiyii ne ho ano. Nokwasɛm ne sɛ wanyɛ n’adwene mpo sɛ ɔde ne nsa bɛka adwuma no. Wuhu saa a, anka wobɛte nka dɛn?\n3 Tebea a yɛasusuw ho seesei ara no te sɛ mfatoho abien bi a Yesu kaa ho asɛm. Biako fa mmaabun ho, ɛnna biako nso fa dwetikɛse ho. Mfatoho no ma yehu nea enti a awiei bere mu no, Kristofo a wɔasra wɔn bi bɛda wɔn ho adi sɛ wɔyɛ anokwafo ne mmadwemma nanso ebinom renyɛ saa. * (Mat. 25:1-30) Yesu ma yehu asuade a ɛwɔ n’asɛm no mu. Ɔkae sɛ: “Monkɔ so nwɛn, na munnim da anaa dɔn no.” Ná Yesu repɛ akyerɛ sɛ n’asuafo no nnim bere a Onyankopɔn bɛma wasɛe Satan wiase no. (Mat. 25:13) Yɛn nso, ɛsɛ sɛ yɛkɔ so wɛn. Sɛ yɛkɔ so wɛn sɛnea Yesu kae sɛ yɛnyɛ no a, mfaso bɛn na yebenya? Henanom na wɔrewɛn? Dɛn na ɛsɛ sɛ yɛyɛ nnɛ na yɛakɔ so awɛn?\nNEA ENTI A MFASO WƆ SO SƐ YƐKƆ SO WƐN\n4. Adɛn nti na ɛho nhia sɛ yehu bere pɔtee a awiei no bɛba ansa na yɛatumi awɛn?\n4 Nneɛma bi wɔ hɔ a, yɛreyɛ a, ɛho hia sɛ yehu bere pɔtee a abɔ. Sɛ nhwɛso no, sɛ worekɔ adwuma anaa worekohu dɔkota, anaa worekɔfa bɔs a, ehia sɛ woma bere no tena w’adwenem. Nanso sɛ atoyerɛnkyɛm bi si na worekogye nnipa nkwa te sɛ bere a ogya atɔ baabi a, ɛnyɛ saa bere no na wobɛhwɛ wɔɔkye. Woma wɔɔkye gyigye wo na w’adwene fi adwuma no so bere tiaa bi mpo a, ebetumi ayɛ asiane kɛse. Tebea a ɛte saa mu no, nea ehia ne adwuma no, na ɛnyɛ bere a abɔ. Bere a wiase yi rebɛn awiei no, adwuma a ɛho hia paa ne sɛ yɛbɛboa nkurɔfo ma wɔahu nea Yehowa ayɛ a ɔde begye nkwa. Ɛho nhia sɛ yehu bere pɔtee a awiei no bɛba ansa na yɛatumi awɛn. Asɛm no mpo ne sɛ da ne dɔn pɔtee a yennim no boa yɛn wɔ akwan anum bi so.\n5. Ɔkwan bɛn so na da ne dɔn no a yennim no ma nea ɛwɔ yɛn komam da adi?\n5 Nea edi kan, bere a awiei no bɛba a yennim no ma nea ɛwɔ yɛn komam da adi. Ɛma yɛn ankasa fi yɛn komam kyerɛ sɛ yebedi Yehowa nokware; eyi yɛ nidi ma yɛn. Ɛwom, yɛpɛ sɛ yenya yɛn ti didi mu bere a wiase awiei aba no, nanso ɛnyɛ daa nkwa nti na yɛsom Yehowa, na mmom ɛyɛ ɔdɔ a yɛdɔ no ntia. (Monkenkan Dwom 37:4.) Sɛ yɛyɛ Onyankopɔn apɛde a yɛn ani gye, na yenim sɛ yɛn yiyedi nti na ɔkyerɛkyerɛ yɛn. (Yes. 48:17) Yenim sɛ n’ahyɛde nyɛ den.—1 Yoh. 5:3.\n6. Sɛ Onyankopɔn hu sɛ ɔdɔ nti na yɛsom no a, ɔte nka dɛn? Dɛn ntia?\n6 Nea ɛto so abien, ɛda ne dɔn no a yennim no ma Yehowa koma tɔ ne yam. Sɛ Yehowa hu sɛ ɔdɔ a yɛdɔ no nti na yɛresom no na ɛnyɛ awiei no a ɛreba anaa akatua a yɛpɛ nti a, yɛma onya biribi a ɔde bɛkyerɛ ne tamfo Satan sɛ ɔyɛ ɔtorofo. (Hiob 2:4, 5; monkenkan Mmebusɛm 27:11.) Sɛ yɛhwɛ ɔhaw ne abɛbrɛsɛ a Ɔbonsam de agu yɛn so a, ɛyɛ anigye ne akwannya kɛse sɛ yebegyina Yehowa tumidi akyi na yɛapo Satan nniso bɔne no.\n7. Dɛn nti na wopɛ sɛ wuyi wo yam som Yehowa na woboa afoforo?\n7 Nea ɛto so abiɛsa, da pɔtee a yennim no ma yeyi yɛn yam som Onyankopɔn, na yɛboa afoforo. Ɛnnɛ, wɔn a wonnim Onyankopɔn mpo gye di sɛ wiase yi bɛba awiei daakye. Wosuro sɛ atoyerɛnkyɛm bi bɛba abɛsɛe asase yi enti wɔka sɛ: “Momma yennidi na yɛnnom, na ɔkyena na yɛawu.” (1 Kor. 15:32) Nanso yɛn de, yensuro. Yɛnhwehwɛ nea yɛn ankasa yɛpɛ. (Mmeb. 18:1) Mmom, yɛpa yɛn ho akyi na yɛde yɛn bere, yɛn ahoɔden, ne yɛn ahode ka Onyankopɔn Ahenni ho asɛmpa no kyerɛ afoforo. (Monkenkan Mateo 16:24.) Yɛsom Yehowa a yɛn koma tɔ yɛn yam, ɛnkanka bere a yɛaboa obi ma wabehu no.\n8. Bible mu nhwɛso bɛn na ɛma yehu nea enti a ɛsɛ sɛ yɛde yɛn ho nyinaa to Yehowa ne n’Asɛm so?\n8 Nea ɛto so anan, ɛda ne dɔn no a yennim no boa yɛn ma yɛde yɛn ho nyinaa to Yehowa so na ɛma yɛde n’Asɛm di dwuma wɔ biribiara mu. Esiane sɛ yɛtɔ sin nti, ɛnyɛ den koraa sɛ yebegye yɛn ho adi dodo. Paulo tuu Kristofo nyinaa fo sɛ: “Nea odwen sɛ ogyina hɔ no nhwɛ yiye na wanhwe ase.” Bere a Yosua dii Israelfo no anim duu Bɔhyɛ Asase no aboboano no, wɔn mu 23,000 yɛɛ Yehowa so asoɔden ma wowuwui. Paulo kae sɛ wɔakyerɛw eyinom “de rebɔ yɛn a wiase nhyehyɛe yi awiei ato yɛn no kɔkɔ.”—1 Kor. 10:8, 11, 12.\n9. Ɔkwan bɛn so na sɔhwɛ hyɛ yɛn gyidi den na ɛma yɛbɛn Onyankopɔn?\n9 Nea a ɛto so anum, bere a awiei no bɛba a yennim no hyɛ yɛn gyidi den bere a yɛahyia sɔhwɛ no. (Monkenkan Dwom 119:71.) Nna a edi akyiri yi yɛ “mmere a emu yɛ den” paa. (2 Tim. 3:1-5) Yɛn gyidi nti Satan wiase yi mu nnipa pii kyi yɛn, enti yebetumi ahyia ɔtaa bere biara. (Yoh. 15:19; 16:2) Sɛ yehyia sɔhwɛ a ɛte saa na yɛbrɛ yɛn ho ase hwehwɛ Onyankopɔn mmoa a, yɛn gyidi bɛyɛ den te sɛ nea wɔde afa ogya mu. Ɛremma yɛmpa abaw, na mmom yɛbɛbɛn Yehowa asen sɛnea yesusuw mpo.—Yak. 1:2-4; 4:8.\n10. Dɛn na ɛma bere kɔ ntɛm wɔ yɛn ani so?\n10 Bere betumi akɔ ntɛmntɛm anaa akɔ nyaa wɔ yɛn ani so. Sɛ yɛn ani abere reyɛ biribi na yɛnhwɛ wɔɔkye a, bere kɔ ntɛmntɛm wɔ yɛn ani so. Saa ara na sɛ yɛde anigye ne ahokeka yɛ adwuma a Yehowa de ahyɛ yɛn nsa no na egye yɛn adwene a, da ne dɔn no bɛba ntɛm ma ayɛ yɛn nwonwa. Wɔn a wɔasra wɔn no mu dodow no ara ama ɔsom adwuma no agye wɔn adwene, na yebetumi asuasua wɔn. Momma yɛnhwɛ nea ebinom yɛe de kyerɛe sɛ na wɔayɛ krado bere a wɔde Yesu sii agua so sɛ Ɔhene wɔ afe 1914 mu ne nea afoforo yɛe de kyerɛe sɛ wonsiesiee wɔn ho.\nWƆN A WƆASRA WƆN NO KYERƐ SƐ WƆAYƐ KRADO\n11. Dɛn nti na afe 1914 akyi no, wɔn a wɔasra wɔn no bi nyaa adwene sɛ Awurade akyɛ?\n11 Momma yɛnsan nhwɛ Yesu mfatoho a ɛfa mmaabun ne dwetikɛse ho no. Sɛ mmaabun anaa nkoa a wɔwɔ mfatoho no mu nim bere a ayeforokunu anaa owura no bɛba a, anka ɛho nhia sɛ wɔwɛn. Nanso na wonnim, enti na ɛsɛ sɛ wosiesie wɔn ho twɛn. Ná wɔn a wɔasra wɔn no ahwɛ kwan mfe pii sɛ afe 1914 bɛyɛ afe titiriw, nanso na wonnim nea ebesi ankasa. Bere a nneɛma ankɔ sɛnea wɔhwɛɛ kwan no, ebinom susuwii sɛ Ayeforokunu no akyɛ. Akyiri yi onua bi kae sɛ, “Ná yɛn mu bi gye di paa sɛ yɛbɛkɔ soro October 1914 dapɛn a edi kan no.”\n12. Dɛn na wɔn a wɔasra wɔn no yɛe de kyerɛe sɛ wɔyɛ anokwafo ne mmadwemma?\n12 Wo de, fa no sɛ worehwɛ kwan sɛ awiei no bɛba na amma. Hwɛ sɛnea anka w’abam bebu afa! Eyi ne tebea a anuanom kɔɔ mu. Nea ɛsɛe asɛm no koraa ne sɛ anuanom hyiaa ɔsɔretia wɔ Wiase Ko I no mu. Asɛnka adwuma no gui ara ne sa. Ná ɛte sɛ nea wɔn a wɔasra wɔn no adeda. Nanso afe 1919 mu no, biribi sii ma wɔsɔre gyinaa wɔn nan so. Yesu baa Onyankopɔn honhom fam asɔrefie hɔ bɛhwɛɛ nea ɛrekɔ so. Obehui sɛ ebinom mfata sɛ wɔyɛ Ɔhene no “adwuma” no. (Mat. 25:16) Ná wonsiesiee wɔn ho; na wɔte sɛ mmaabun nkwaseafo a wɔamfa ngo angu wɔn kanea mu no. Bio nso na wɔte sɛ akoa kwadwofo no, na na wɔmpɛ sɛ woyi wɔn yam yɛ Ahenni no ho adwuma. Nanso wɔn a wɔasra wɔn no mu dodow no ara daa no adi sɛ wɔyɛ anokwafo na wɔasi wɔn bo sɛ wɔbɛsom wɔn Wura no wɔ ɔko bere mpo mu.\n13. Afe 1914 akyi no, su bɛn na akoa kuw no daa no adi? Ɛnnɛ nso su bɛn na wɔwɔ?\n13 Afe 1914 akyi no, Ɔwɛn-Aban no de saa asɛm yi too gua: “Anuanom, yɛn a yɛne Onyankopɔn yɛ adwene no de, ne nhyehyɛe biara nni hɔ a ɛma yɛn abam bu. Ɛnyɛ nea yɛn ankasa pɛ na yɛpɛ sɛ ɛyɛ hɔ; enti bere a yehui sɛ nea yɛrehwɛ kwan October, 1914 no nyɛ ne kwan so no, ɛyɛɛ yɛn dɛ sɛ Awurade ansesa ne nhyehyɛe anyɛ nea yɛpɛ. Ná yɛnhwɛ kwan sɛ ɔbɛyɛ saa. Nea na yɛpɛ ara ne sɛ yɛbɛte ne nhyehyɛe ne n’atirimpɔw ase yiye.” Wɔn a wɔasra wɔn a wɔwɔ hɔ nnɛ no brɛ wɔn ho ase saa ara na wɔpɛ sɛ wɔyɛ Onyankopɔn apɛde. Wɔnka sɛ Yehowa honhom kasa kyerɛ wɔn, nanso wɔasi wɔn bo sɛ wɔbɛyɛ adwuma a Owura no de ahyɛ wɔn nsa wɔ asase so no. Seesei “nnipakuw kɛse” a wɔyɛ “nguan foforo,” kyerɛ sɛ, Kristofo a wɔwɔ anidaso sɛ wɔbɛtena asase so no resuasua wɔn a wɔasra wɔn no nhwɛso.—Adi. 7:9; Yoh. 10:16.\nNEA YƐYƐ DE KYERƐ SƐ YƐAYƐ KRADO\nMmere a emu yɛ den mpo, hwehwɛ honhom fam aduan\n14. Sɛ yetie akoa nokwafo ne ɔbadwemma kuw no a, ɛbɛboa yɛn dɛn?\n14 Nnipakuw kɛse no mufo a wɔn ani da hɔ nim sɛ Onyankopɔn nam akoa nokwafo ne ɔbadwemma kuw no so ma ne nkoa honhom fam aduan, na wɔayɛ krado sɛ wobetie nea akoa no bɛka biara sɛnea Kristofo a wɔasra wɔn yɛ no. Wɔyɛ saa a, ɛte sɛ nea wɔn nso de Onyankopɔn Asɛm ne ne honhom regu wɔn kanea mu. (Monkenkan Dwom 119:130; Yohane 16:13.) Ɛboa wɔn nso ma wɔyɛ krado twɛn awiei no, bere a Kristo bɛba. Afei nso sɛ wohyia sɔhwɛ a emu yɛ den mpo a, ɛhyɛ wɔn den ma wogyina mu kosi ase. Nhwɛso bi ni: Bere a wɔde anuanom koguu Nasi afiase bi no, na Bible biako pɛ na wɔwɔ. Enti wɔbɔɔ mpae hwehwɛɛ honhom fam aduan pii. Ɛno akyi bere tiaa bi no, wɔtee sɛ wɔde onua foforo aba afiase hɔ. Ná wɔde dua ahyɛ onua no nan, enti bere a ɔreba no, owiaa ne ho de Ɔwɛn-Aban a aba foforo no bi hyɛɛ dua no mu bae. Ná Onua Ernst Wauer yɛ Kristoni a wɔasra no a ɔno nso da afiase. Bere a woyii no no, ɔkae sɛ: “Yehowa nam anwonwakwan so boaa yɛn ma yɛkyeree Ɔwɛn-Aban no mu nsɛm a ɛhyɛ den guu yɛn tirim.” Ɔde kaa ho sɛ: “Ɛnnɛ, ɛnyɛ den koraa sɛ yebenya honhom fam aduan, nanso ɛyɛ a yɛkyerɛ ho anisɔ bere nyinaa? Migye di sɛ Yehowa behyira wɔn a wɔde wɔn ho to no so, wodi no nokware, na wodidi wɔ ne pon so no.”\n15, 16. Ɔkwan bɛn so na wohyiraa awarefo bi a wɔde nsi yɛɛ asɛnka adwuma no? Dɛn na wubetumi asua afi osuahu a ɛte saa mu?\n15 Afei nso nguan foforo no yere wɔn ho boa Kristo nuanom ma wɔyɛ adwuma a Owura no de ahyɛ wɔn nsa no. (Mat. 25:40) Wɔnte sɛ akoa bɔne kwadwofo a Yesu de no yɛɛ mfatoho no. Wɔn de, wokum wɔn ho yɛ Ahenni no ho adwuma. Nhwɛso bi ni: Wɔtoo nsa frɛɛ Jon ne Masako sɛ wɔnkɔ Kenya nkɔboa Chinafo a wɔwɔ hɔ. Mfiase no na wɔn adwene nsi wɔn pi. Nanso wosusuw wɔn tebea ho na wɔbɔɔ ho mpae, na ɛno akyi no wosii gyinae sɛ wobetu akɔ.\n16 Yehowa hyiraa mmɔden a wɔbɔe no so ma ɛsow aba. Awarefo yi kae sɛ: “Asɛnka adwuma no yɛ dɛ wɔ ha.” Wɔne nnipa baason fii ase suaa Bible na wɔanya osuahu pii nso. Wɔde kaa ho sɛ, “Da biara yɛda Yehowa ase sɛ wama yɛatena ha.” Anuanom mmarima ne mmea pii nso wɔ hɔ a, sɛ awiei no bɛba nnɛ oo, sɛ ɛbɛba ɔkyena oo, nea ehia wɔn ara ne sɛ awiei no bɛba no na wogu so reyɛ Onyankopɔn som adwuma no denneennen. Anuanom mpempem awie Gilead Sukuu, na wɔyɛ asɛmpatrɛwfo. Sɛ wopɛ sɛ wuhu asɛmpatrɛw adwuma no ho nsɛm a, wubetumi akenkan October 15, 2001, Ɔwɛn-Aban no. Asɛmti no ne, “Yɛyɛ Nea Yebetumi Nyinaa!” Bere a worekenkan asɛm a ɛfa asɛmpatrɛw adwuma no ho no, hwɛ akwan a wubetumi afa so ayɛ pii wɔ Onyankopɔn som mu. Woyɛ saa a, wo som adwuma no de ayeyi bɛbrɛ Onyankopɔn na ama w’ani agye.\nWO NSO KƆ SO WƐN\nYɛma ɔsom adwuma no gye yɛn adwene a, bere kɔ ntɛmntɛm\n17. Ɔkwan bɛn so na ɛda ne dɔn no a yennim no aboa yɛn?\n17 Ɛda ne dɔn pɔtee a wiase yi bɛba awiei a yennim no aboa yɛn. Ɛmmaa yɛn abam mmui na yɛnyɛɛ basaa, mmom aboa yɛn ma yɛayere yɛn ho denneennen reyɛ yɛn soro Agya Yehowa apɛde, na ɛno ama yɛabɛn no kɛse. Sɛ yɛde yɛn adwene si adwuma a Yesu de ahyɛ yɛn nsa no so na yɛamma nneɛma foforo antwetwe yɛn adwene a, yɛn ani begye sɛ yɛresom Yehowa.—Luka 9:62.\n18. Dɛn nti na yɛpɛ sɛ yɛkɔ so yɛ Onyankopɔn som adwuma no?\n18 Ɛda a Onyankopɔn de bebu atɛn no abɛn paa, enti yɛpɛ sɛ yɛkɔ so yɛ Onyankopɔn som adwuma no. Yɛn mu biara mpɛ sɛ obedi Yehowa anaa Yesu huammɔ. Wɔde ɔsom adwuma a ɛho wɔ nyam ahyɛ yɛn nsa wɔ nna a edi akyiri yi mu. Eyi kyerɛ sɛ wɔwɔ yɛn mu ahotoso na yɛn ani sɔ!—Monkenkan 1 Timoteo 1:12.\n19. Dɛn na yɛbɛyɛ de akyerɛ sɛ yɛasiesie yɛn ho?\n19 Sɛ yɛn anidaso ne sɛ yɛbɛtena soro oo, Paradise asase so oo, momma yɛnkɔ so nyɛ asɛnka ne asuafoyɛ adwuma a Onyankopɔn de ahyɛ yɛn nsa no. Yennim da ne dɔn pɔtee a Yehowa da no bɛba, na ɛho nhia mpo sɛ yehu. Yɛn de ara ne sɛ yebesiesie yɛn ho atwɛn. (Mat. 24:36, 44) Yebetumi aka paa sɛ, sɛ yɛde yɛn ho nyinaa to Yehowa so na yɛde n’Ahenni no di kan a, yɛn nsa rensi fam da.—Rom. 10:11.\n^ nky. 3 Hwɛ March 1, 2004, Ɔwɛn-Aban, kratafa 14-18.\nSɛnea Wiase Yi Bɛba Awiei\nAsomdwoe Bɛtena Hɔ Mfe Apem—Ne Akyi!\nTeokrase Sukuu Ahorow—Ɛkyerɛ sɛ Yehowa Dɔ Yɛn\nYehowa Ne Yesu Wɔ Ntoboase—Suasua Wɔn\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM September 2012 | Ɔwɛn-Aban—Nea Adesua Nsɛm Wom, September 15, 2012\nSeptember 2012 | Ɔwɛn-Aban—Nea Adesua Nsɛm Wom, September 15, 2012\nƆWƐN-ABAN—NEA ADESUA NSƐM WOM September 2012 | Ɔwɛn-Aban—Nea Adesua Nsɛm Wom, September 15, 2012


Sigaret—Sɛnea Ɛredi Nnipa Awu\nKENKAN WƆ Afrikaans Albanian Amharic Arabic Armenian Aymara Bengali Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwanyama Lingala Lithuanian Luganda Luo Macedonian Malagasy Malayalam Maltese Marathi Maya Mongolian Moore Myanmar Ndebele Nepali Ngabere Norwegian Nyaneka Nzema Ossetian Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Ukrainian Umbundu Uzbek Venda Vietnamese Wayuunaiki Xhosa Yoruba Zande Zulu\nASƐM A ƐDA SO | ONYANKOPƆN BU SIGARETNOM SƐN?\nSigaret yɛ owudifo; ekum nnipa a ɛmmrɛ.\nMfe ɔha a etwaam no, ekunkum nnipa 100,000,000.\nAfe biara, ekum nnipa bɛyɛ 6,000,000.\nWokyekyɛ mu a, simma biara ekum nnipa du.\nBiribiara nkyerɛ sɛ ebegyae.\nAnimdefo kyerɛ sɛ, nneɛma ansesa a, ebedu afe 2030 no, na nnipa dodow a sigaret kunkum wɔn afe biara no akɔ soro akodu 8,000,000 ne akyi. Afei nso wɔka sɛ, ɛntɔ ara na afe 2099 nkɔ n’awiei no, na sigaret akunkum nnipa 1,000,000,000.\nƐnyɛ wɔn a wɔnom sigaret nkutoo na edi wɔn nya. Owu sɛe fie, enti obi nom sigaret wu a, egyaw n’abusuafo awerɛhow na wotumi kɔ ahokyere mu. Wɔn a edi wɔn nya no bi nso ne nnipa a wɔnnom sigaret nanso sigaret wusiw kunkum wɔn afe biara no. Wɔn dodow yɛ 600,000. Ɛho nsunsuanso no ka obiara, efisɛ ɛma apɔwmuden ho ka kɔ soro.\nNsunsuanso bɔne a sigaret de ba no nyinaa, ano aduru wɔ hɔ. Ɛnte sɛ nsanyare a gye sɛ dɔkotafo brɛ wɔn ho ara ansa na wɔanya ano aduru. Margaret Chan yɛ dɔkota a ɔda Wiase Nyinaa Akwahosan Ahyehyɛde no ano. Nea ɔkae ne sɛ: “Sigaret ho nsunsuanso a ɛregye nsam no, nnipa na akɔfa aba. Sɛ aban ahorow ne akuw a ɛnhyɛ aban ase ka wɔn ti pam ho a, wobetumi atu ase.”\nAman pii reyɛ adwumasono de atu sigaret ho nsunsuanso bɔne no ase. Eduu August 2012 no, na aman 175 agye atom sɛ wobetu anammɔn de abrɛ sigaretnom ase. * Nanso, nneɛma mmienu bi nti na ase ntui. Afe biara, nnwumakuw a wɔyɛ sigaret ne tawa ho nneɛma no sɛe dɔla ɔpepepem pii de bɔ ho dawuru sɛnea ɛbɛyɛ a wobenya nnipa pii ama wɔafi sigaretnom ase. Nnipa a wɔde wɔn ani si wɔn so paa ne mmea ne mmabun a wɔwɔ aman a afei na wɔasi mpɔntu kwan so mu. Afei nso, sɛ obi hyɛ ase nom sigaret a, ne gyae yɛ den paa. Ɛno nti nnipa ɔpepepem biako a ne nom aka wɔn hɔ dedaw no mu pii bɛnom akɔ owu mu. Sɛ wɔn a wɔnom sigaret seesei no annyae a, mfe aduanan a ɛda yɛn anim no, nnipa dodow a ebekunkum wɔn de, ɛnyɛ asɛm ketewa.\nNnipa pii pɛ sɛ wogyae sigaretnom, nanso daa wɔte ho dawurubɔ, enti wontumi nnyi wɔn adwene mfi so. Afei nso, obi hyɛ ase nom sigaret a, ɛka ne hɔ. Saa na ɛtoo ɔbea bi a wɔfrɛ no Naoko. Ofii ase nom sigaret no, na onnyaa mfe aduonu mpo. Sɛnea na wɔbɔ sigaret ho dawuru nti, ɔtee nka sɛ ɔnom bi a, ɛbɛkyerɛ sɛ n’ani abue. Ná onim paa sɛ sigaretnom na ɛmaa ne maame ne ne papa nyaa ahrawa mu yare wui. Afei nso na ne mma susua, enti anka ɛsɛ sɛ ɔde n’ani to wɔn na ogyae, nanso na ɔda so ara nom. Ɔkae sɛ: “Ná misuro sɛ menya ahrawa mu kokoram; me mma no nso, na misuro sɛ wɔbɛyare, nanso na mintumi nnyae. Ná ɛyɛ me sɛ sigaret de, meyɛ dɛn ara a, mintumi nnyae.”\nNanso, Naoko tumi gyaee. Biribi na ɛboaa no ma otumi gyaee. Ade koro no ara na aboa nnipa mpempem pii nso ama wɔatwe wɔn ho afi sigaret ho. Dɛn na ɛboaa wɔn? Sɛ wokenkan asɛm a edi hɔ no a, wubehu dekode.\n^ nky. 11 Anammɔn no bi ne sɛ, wɔbɛkyerɛkyerɛ nkurɔfo ma wɔahu sigaretnom ho nsunsuanso bɔne, wobesiw sigaret ho dawurubɔ kwan, wobetwa tow akɛse ama nnwumakuw a wɔyɛ sigaret no, na wɔaboa nkurɔfo ma wɔagyae nom.\nText Baabi a wubetumi atwe nneɛma akenkan ƆWƐN-ABAN June 2014 | Onyankopɔn Bu Sigaretnom Sɛn?\nAudio Baabi a wubetumi atwe nneɛma abɔ atie ƆWƐN-ABAN June 2014 | Onyankopɔn Bu Sigaretnom Sɛn?


Mmaabun Du Mfatoho (Mateo 25:1-13) | Yesu Asetena\nYESU MFATOHO A ƐFA MMAABUN DU BI HO\nNá asomafo no akɔ Yesu hɔ sɛ ɔnkyerɛ wɔn sɛnkyerɛnne a ɛbɛma wɔahu sɛ waba n’Ahenni mu na wiase awiei no abɛn. Yesu rema wɔn mmuaeɛ no, ɔsan de mfatoho foforo yɛɛ afotuo maa wɔn. Sɛ Yesu ba n’Ahenni mu a, n’akyidifo a wɔte ase saa bere no, wɔn na saa mfatoho no bɛba mu wɔ wɔn so.\nƆfirii mfatoho no ase sɛ: “Ɔsoro ahennie bɛyɛ sɛ mmaabunu du a wɔfaa wɔn nkanea firii adi sɛ wɔrekɔhyia ayeforɔkunu. Ná wɔn mu nnum yɛ nkwaseafoɔ, na nnum yɛ mmadwemma.”—Mateo 25:1, 2.\nYesu mfatoho no nkyerɛ sɛ n’asuafo a wɔbɛnya ɔsoro Ahenni no, emu fa yɛ nkwaseafo na ɛfa yɛ anyansafo. Mmom na ɔpɛ sɛ n’asuafo no hu sɛ nneɛma a ɛfa Ahenni no ho deɛ, ɛsɛ sɛ osuani biara kyerɛ nea ɔbɛyɛ; sɛ wamma n’ani anna hɔ a, ɛnde nneɛma bɛtwetwe n’adwene. Nanso na Yesu wɔ n’asuafo no mu gyidi sɛ wɔn mu biara bɛtumi adi n’Agya no nokware ama wahyira no.\nYesu mfatoho no mu no, na mmaabun du no nyinaa retwɛn ama ayeforokunu no aba na wɔakɔhyia no ne no akɔ ayeforo no ase. Sɛ ayeforokunu no ne ne yere no reba fie a, ɛho bɛhia sɛ mmaabun no sɔ wɔn nkanea na wɔbɔ gye no so ne no kɔ fie. Nanso ɔbae no, dɛn na ɛsii?\nYesu kyerɛɛ mu sɛ: “Nkwaseafoɔ no faa wɔn nkanea nanso wɔamfa ngo anka ho, na mmadwemma no deɛ, wɔfaa ngo guu ntoa mu kaa wɔn nkanea no ho. Na berɛ a ayeforɔkunu no rekyɛ no, wɔn nyinaa tɔɔ nko faa mu daeɛ.” (Mateo 25:3-5) Ayeforokunu no amma ntɛm; ɔkyɛe araa maa nna faa mmaabun no nyinaa. Ɛbɛyɛ sɛ asɛm no maa asomafo no kaee ɔdehyeɛ bi a Yesu kaa ne ho asɛm sɛ ɔtuu kwan kɔɔ akyirikyiri, na “berɛ a awieeɛ koraa no ɔnyaa ahennie tumi no . . . ɔsan baeɛ.”—Luka 19:11-15.\nMmaabun du mfatoho no, Yesu kyerɛɛ nea ɛsii bere a ayeforokunu no bɛdui no. Ɔkaa sɛ: “Dasuom na wɔtee nteamu bi sɛ, ‘Ayeforɔkunu no nie oo! Momfiri adi nkɔhyia no.’” (Mateo 25:6) Ayeforokunu no bae no, na mmaabun no nyinaa asiesie wɔn ho retwɛn anaa?\nYesu toaa so sɛ: “Ɛnna mmaabunu no nyinaa sɔreeɛ na wɔhwɛɛ wɔn nkanea no sɛ biribiara yɛ pɛpɛɛpɛ anaa. Na nkwaseafoɔ no ka kyerɛɛ mmadwemma no sɛ, ‘Momma yɛn mo ngo no bi, ɛfiri sɛ yɛn nkanea no reyɛ adum.’ Mmadwemma no buaa sɛ, ‘Ebia na ansõ yɛn ne mo. Enti monkɔ wɔn a wɔtɔn no nkyɛn nkɔtɔ bi.’”—Mateo 25:7-9.\nMfatoho no ma yɛhu sɛ mmaabun nkwaseafo nnum no, wɔamma wɔn ani anna hɔ, enti ayeforokunu no bae no, na wɔnsiesiee wɔn ho. Ná wɔn nkanea mu ngo asa, enti na ɛsɛ sɛ wɔkɔpɛ bi tɔ. Yesu kaa sɛ: “Berɛ a wɔrekɔ akɔtɔ no, ayeforɔkunu no baeɛ, na mmaabunu a wɔayɛ krado no ne no kɔɔ ayeforɔhyia no ase; na wɔtoo pono no mu. Ɛno akyi no, mmaabunu a aka no nso baeɛ, na wɔkaa sɛ, ‘Owura, owura, bue yɛn!’ Ɔbuaa sɛ, ‘Mese mo nokorɛm sɛ, mennim mo.’” (Mateo 25:10-12) Esiane sɛ mmaabun nkwaseafo nnum no amma wɔn ani anna hɔ ansiesie wɔn ho nti, hwɛ nea ɛtoo wɔn.\nAsomafo no huu sɛ ayeforokunu a Yesu kaa ne ho asɛm no gyina hɔ ma Yesu no ara. Bere bi a ɛtwaam no, ɔkaa sɛ ɔyɛ ayeforokunu. (Luka 5:34, 35) Mmaabun anyansafo no nso ɛ? Bere bi a Yesu kaa “nnwankuo ketewa” no ho asɛm sɛ wɔde Ahenni no bɛma wɔn no, ɔka toaa so sɛ: “Momfa adeɛ mmɔ mo asene na momma mo nkanea nnɛre.” (Luka 12:32, 35) Enti mmaabun mfatoho no, asomafo no huu sɛ ɛfa nnipa te sɛ wɔn ara ho. Ɛnde, na Yesu mfatoho no kyerɛ sɛn?\nBere a Yesu rewie ne mfatoho no, ɔde asɛm no sii hɔ sɛ: “Enti monkɔ so nwɛn, na monnim da anaa dɔn no.”—Mateo 25:13.\nBiribiara kyerɛ sɛ na Yesu retu n’asuafo no fo sɛ ‘wɔnkɔ so nwɛn’ mfa ntwɛn bere a ɔbɛba. Ba deɛ ɔbɛba, enti na ɛsɛ sɛ wɔsiesie wɔn ho na wɔwɛn te sɛ mmaabun anyansafo nnum no. Ɛno bɛboa wɔn ama anidaso kɛse a wɔwɔ no atena wɔn adwenem na akatua no ammɔ wɔn.\nMmaabun anyansafo nnum no, dɛn na ɛma wɔyɛ soronko wɔ mmaabun nkwaseafo no ho?\nHwan ne ayeforokunu no? Hwannom nso ne mmaabun no?\nMmaabun du mfatoho a Yesu mae no, adesuade bɛn na ɛwom?


Hukom 11 APSD-CEB - Atemmufoɔ 11 ASCB\nYefta Bɛyɛ Israel So Ɔtemmufoɔ\n1Gileadni Yefta yɛ ɔkofoɔ kɛseɛ. Nʼagya din de Gilead. Nanso ne maame yɛ ɔbaa dwamanfoɔ. 2Gilead yere woo mmammarima bebree, na saa mmammarima no nyinyiniiɛ no, wɔpamoo Yefta firii asase no so. Wɔka kyerɛɛ no sɛ, “Worennya yɛn agya agyapadeɛ biara, ɛfiri sɛ, woyɛ ɔbaa dwamanfoɔ bi ba.” 3Enti Yefta dwane firii ne nuanom nkyɛn kɔtenaa Tob asase so. Ankyɛre, ɔnyaa atuatefoɔ bebree bɛdii nʼakyi.\n4Ɛberɛ korɔ yi ara, Amonfoɔ de ɔko bɛkaa Israel. 5Ɛberɛ a Amonfoɔ to hyɛɛ Israelfoɔ so, Gilead mpanimfoɔ soma kɔfaa Yefta firii Tob asase so baeɛ. Wɔka kyerɛɛ no sɛ, 6“Bra na bɛyɛ yɛn so ɔsahene! Boa yɛn ma yɛne Amonfoɔ nko.”\n7Yefta bisaa wɔn sɛ, “Ɛnyɛ mo na motane me, pamoo me firii mʼagya fie no? Adɛn enti na afei a mowɔ ɔhaw mu no, morebɛfrɛ me?”\n8Gilead mpanimfoɔ no ka kyerɛɛ Yefta sɛ, “Wo ho hia yɛn. Sɛ wodi yɛn anim ma yɛko tia Amonfoɔ a, yɛbɛyɛ wo Gileadfoɔ nyinaa sodifoɔ.”\n9Yefta buaa sɛ, “Sɛ me ne mo kɔ na Awurade ma medi Amonfoɔ so nkonim a, ampa ara sɛ mode me bɛyɛ nnipa no nyinaa sodifoɔ anaa?”\n10Gilead ntuanofoɔ no buaa no sɛ, “Awurade ne yɛn danseni. Yɛbɛyɛ sɛdeɛ woka biara.” 11Enti, Yefta ne ntuanofoɔ no kɔɔ Gilead. Na wɔde no yɛɛ wɔn sodifoɔ ne ɔsahene. Na Yefta tii nsɛm no nyinaa mu wɔ Mispa wɔ Awurade anim.\n12Afei, Yefta somaa abɔfoɔ kɔɔ Amonfoɔ ɔhene nkyɛn sɛ wɔnkɔbisa no deɛ enti a ɔrebɛto ahyɛ Israel so. 13Amonfoɔ ɔhene buaa Yefta abɔfoɔ no sɛ, “Ɛberɛ a Israel firii Misraim baeɛ no, wɔfaa mʼasase a ɛfiri Asubɔnten Arnon de kɔsi Asubɔnten Yabok, toaso kɔsi Yordan. Enti, sane fa mʼadeɛ ma me asomdwoeɛ mu.”\n14Na Yefta sane somaa abɔfoɔ kɔɔ Amonfoɔ ɔhene hɔ sɛ,\n15“Sɛdeɛ Yefta seɛ nie: Israel amfa Moab asase anaa Amonfoɔ asase biara. 16Ɛberɛ a Israelfoɔ tuu kwan firii Misraim, twaa Ɛpo Kɔkɔɔ na wɔduruu Kades no, 17wɔsomaa abɔfoɔ kɔɔ Edomhene hɔ sɛ ɔmma wɔn ɛkwan na wɔmfa nʼasase no so. Nanso Edomhene ampene. Wɔsoma ma wɔkɔɔ Moabhene hɔ, nanso ɔno nso ampene. Enti, Israelfoɔ tenaa Kades.\n18“Ne korakora ne sɛ, wɔnam ɛserɛ so twa faa Edom ne Moab ho hyiaeɛ. Wɔfaa Edom apueeɛ fam hyeɛ so kyeree sraban wɔ Asubɔnten Arnon fa hɔ. Nanso, wɔantwa Asubɔnten Arnon ankɔ Moab asase so.\n19“Afei, Israelfoɔ somaa abɔfoɔ kɔɔ Amorifoɔhene Sihon a ɔdii adeɛ firi Hesbon na wɔbisaa ɛkwan sɛ wɔpɛ sɛ wɔfa nʼasase so kɔ baabi a wɔrekɔ. 20Nanso, ɛsiane sɛ na ɔhene Sihon nni Israelfoɔ mu gyidie enti ɔboaboaa ne dɔm ano wɔ Yahas maa wɔto hyɛɛ wɔn so.\n21“Na Awurade, Israel Onyankopɔn, maa ne nkurɔfoɔ dii ɔhene Sihon so. Enti, Israelfoɔ faa Amorifoɔ asase a na wɔte so wɔ ɔmantam no mu 22firi Asubɔnten Arnon de kɔsi Asubɔnten Yabok, firi ɛserɛ no so de kɔsi Yordan nyinaa dii so.\n23“Enti, moahunu, ɛyɛ Awurade, Israel Onyankopɔn na ɔgyee asase no firii Amorifoɔ nsam na ɔde maa Israel. Enti, adɛn na ɛsɛ sɛ yɛde ma mo? 24Deɛ mo nyame Kemos de maa mo no momfa, na yɛn nso, deɛ Awurade, yɛn Onyankopɔn de maa yɛn biara no yɛafa. 25Mosene Sipor babarima Balak a na ɔyɛ Moabhene no? Ɔne Israel twee asase bi so manso anaa? Ɔkɔɔ ɔko anaa? Dabi. 26Na afei, mfeɛ ahasa akyi, na woama saa asɛm yi so? Israel atena ha saa ɛberɛ tenten yi, wɔatrɛ afiri Hesbon asase so, akɔsi Aroer ne nkuro no nyinaa so, akɔfa Asubɔnten Arnon ano. Adɛn enti na dadaada yi moanyɛ mo adwene sɛ mobɛgye asase yi? 27Menyɛɛ mo bɔne. Mmom, mo na moayɛ me bɔne sɛ moto hyɛɛ me so. Momma Awurade a ɔyɛ ɔtemmufoɔ no mmua ɛnnɛ, sɛ yɛn mu hwan na nʼasɛm yɛ dɛ? Israel anaa Amon.”\n28Nanso, Amonhene amfa Yefta asɛm no asɛmhia.\n29Saa ɛberɛ no, Awurade Honhom baa Yefta so ma ɔkɔɔ Gilead ne Manase nsase nyinaa so a, Mispa a ɛwɔ Gilead ka ho. Na ɔdii akodɔm anim to hyɛɛ Amonfoɔ so. 30Na Yefta hyɛɛ Awurade bɔ. Ɔkaa sɛ, “Sɛ woma medi Amonfoɔ so a, 31mede adeɛ a ɛbɛdi ɛkan afiri me fie abɛhyia me ɛberɛ a mede nkonimdie reba no, bɛma Awurade. Mede bɛma no sɛ ɔhyeɛ afɔdeɛ.”\n32Ɛnna Yefta dii nʼakodɔm anim tiaa Amonfoɔ, na Awurade ma ɔdii nkonim. 33Ɔdii Amonfoɔ so pasaa, sɛee nkuro bɛyɛ aduonu, firii Aroer de kɔsii baabi a ɛbɛn Minit, kɔeɛ ara kɔsii Abel-Keramim. Saa ɛkwan yi na Israelfoɔ faa so kaa Amonfoɔ hyɛeɛ.\n34Ɛberɛ a Yefta firi akono kɔɔ ne fie wɔ Mispa no, ne babaa, a ɔyɛ ne ba korɔ no, tuu mmirika bɛhyiaa no a ɔrebɔ akasaeɛ, na anigyeɛ enti, ɔresa. 35Yefta hunuu no no, ɔde awerɛhoɔ sunsuanee ne ntadeɛ mu, teaam sɛ, “Ao, me ba, mʼakoma rete! Ɛdeɛn ahometesɛm sɛ woaba, rebɛhyia me. Na maka Awurade ntam na merentumi mmu so.”\n36Ne babaa no buaa sɛ, “Mʼagya, woahyɛ Awurade bɔ. Yɛ me sɛdeɛ woahyɛ bɔ no, ɛfiri sɛ Awurade ama woadi wʼatamfoɔ a wɔyɛ Amonfoɔ no so nkonim. 37Nanso, deɛ ɛdi ɛkan no, ma memforo mmepɔ nkɔkyinkyini so na me ne me nnamfonom nsu abosome mmienu, ɛfiri sɛ, mɛwu sɛ ababaawa a menhunuu ɔbarima da.”\n38Yefta ka kyerɛɛ no sɛ, “Wotumi kɔ.” Enti, ɔmaa no kɔ kɔdii abosome mmienu. Ɔne ne nnamfonom kɔɔ mmepɔ no so kɔsuiɛ, ɛfiri sɛ, ɔrennya mma. 39Ɛberɛ a ɔsane baa fie no, nʼagya dii ne bɔhyɛ so. Enti ɔwuu sɛ ababaawa a ɔnhunuu ɔbarima da.\nYei abɛyɛ amanneɛ wɔ Israel 40ama Israel mmaabunu sɛ afe biara wɔbɛkɔ baabi akɔdi nna ɛnan na wɔakɔsu Yefta babaa no nkrabea.\nASCB : Atemmufoɔ 11


เลวีนิติ 27 TNCV - 3 Mose 27 ASCB\n3 Mose 27:1-34\nSɛdeɛ Wɔgye Deɛ Ɛyɛ Awurade Dea\n1Awurade ka kyerɛɛ Mose sɛ, 2“Ka kyerɛ Israelfoɔ no sɛ, ‘Sɛ onipa bi hyɛ bɔ sɛ ɔde obi bɛma Awurade a, na sɛ ɔpɛ sɛ ɔtua sika mmom a, 3ɔbɛtua dwetɛ gram ahanum ne aduɔson (570) ama ɔbarima a wadi mfeɛ aduonu kɔsi mfeɛ aduosia, 4sɛ ɔyɛ ɔbaa a wadi mfeɛ aduonu kɔsi aduosia a, wɔbɛtua dwetɛ gram ahasa ne aduanan (340), 5abarimaa a wadi mfeɛ enum kɔsi aduonu no nso wɔbɛtua dwetɛ gram ahanu ne aduasa (230). Sɛ ɔyɛ ɔbaa a, wɔbɛtua dwetɛ gram ɔha ne dunum (115). 6Abarimaa a wadi bosome kɔsi mfeɛ enum no wɔbɛtua dwetɛ gram 60; na abaayewa nso wɔatua dwetɛ gram 35. 7Ɔbarima a wadi boro mfeɛ aduosia no wɔbɛtua dwetɛ gram ɔha aduɔson (170); na ɔbaa nso wɔatua dwetɛ gram ɔha ne dunum (115). 8Na sɛ obi yɛ ohiani a ɔrentumi ntua saa sika yi a, ɔde saa onipa no bɛba ɔsɔfoɔ anim, na ɔsɔfoɔ no akyerɛ no sika a ɔbɛtumi atua.\n9“ ‘Sɛ ɔde aboa hyɛ bɔ sɛ afɔrebɔdeɛ a ɛfata ma Awurade a, saa aboa no a ɔde ama Awurade no bɛyɛ kronkron. 10Ɛnsɛ sɛ ɔsesa saa aboa no. Ɛnsɛ sɛ ɔde deɛ ɛyɛ sesa deɛ ɛnyɛ anaa sɛ ɔde deɛ ɛnyɛ sesa deɛ ɛyɛ. Sɛ ɛba sɛ wɔyɛ saa nsesayɛ yi a, wɔbɛfa no sɛ mmoa mmienu no nyinaa ho te. 11Sɛ aboa a ɔde rema Awurade no ho nte na ɛmfata sɛ wɔde yɛ afɔrebɔdeɛ ma Awurade a, ɛsɛ sɛ ne wura no de brɛ ɔsɔfoɔ. 12Ɔno na ɔbɛhwɛ sɛ aboa no di mu anaa sɛ ɔnte saa, na wakyerɛ sika dodoɔ a ɛsɛ sɛ ɔtua de si aboa no anan. 13Sɛ aboa no yɛ deɛ ɛsɛ sɛ wɔde no bɔ afɔdeɛ nanso onipa a ɔde no reba no pɛ sɛ ɔsane gye nʼadeɛ a, ɔbɛtua sika ɔha mu nkyɛmu aduonu aka ɛboɔ a ɔsɔfoɔ no bɛtwa ama no sɛ ɔntua no ho.\n14“ ‘Sɛ obi de ne fie ma Awurade na sɛ ɔpɛ sɛ ɔsane gye a, ɔsɔfoɔ no bɛsese ne boɔ a ɔnte so, 15na saa onipa no atua, asane atua ɛbo korɔ no ara ɔha mu nkyɛmu aduonu aka ho ansa na efie no abɛyɛ ne dea bio.\n16“ ‘Sɛ ɔbarima bi pɛ sɛ ɔde nʼabusua asase fa bi bɔ afɔdeɛ ma Awurade a, wɔbɛgyina aba kɛntɛnma dodoɔ a ɛbɛhia sɛ wɔbɛdua wɔ so no so atwa asase no boɔ; aba kɛntɛnma biara boɔ yɛ dwetɛ gram ahanum ne aduɔson (570). 17Mfirinhyia Aduonum Afahyɛ mu no, sɛ obi de nʼafuo kyɛ a, ne boɔ no rensesa. 18Na sɛ ɔde asase no ma wɔ Mfirinhyia Aduonum Afahyɛ no akyi a, ɔsɔfoɔ no bɛgyina mfeɛ a aka ansa na Mfirinhyia Aduonum Afahyɛ a ɛdi so no so asese ne boɔ, na wɔbɛtumi ate so. 19Na sɛ ɔbarima no pɛ sɛ ɔgye nʼasase a, ɔsɔfoɔ no boɔ a ɔbɛbɔ no, ɔbɛtua ɔha mu nkyɛmu aduonu aka ho ansa na asase no abɛyɛ ne dea bio. 20Na sɛ nso ɔyɛ nʼadwene sɛ ɔmpɛ sɛ ɔgye asase no bio, anaasɛ sɛ watɔn asase no ama obi foforɔ a, ɛnneɛ wɔrentumi nnye bio. 21Sɛ wɔdane asase no ma wɔ Mfirinhyia Aduonum Afahyɛ no mu a, ɛbɛyɛ asase kronkron. Wɔde ato hɔ ama Awurade. Ɛbɛyɛ asɔfoɔ no agyapadeɛ.\n22“ ‘Sɛ obi bi de asase a watɔ ma Awurade, na sɛ asase no nyɛ nʼabusua asase a, 23ɔsɔfoɔ no bɛgyina mfeɛ a aka ama wɔadi Mfirinhyia Aduonum Afahyɛ no so asese ne boɔ. Ɛsɛ sɛ onipa ko no tua ɛboɔ no ɛda no ara, na ɛyɛ afɔrebɔdeɛ kronkron ma Awurade. 24Mfirinhyia Aduonum Afahyɛ no duru so a, asase no bɛsane akɔ deɛ ɔtɔneɛ no nkyɛn anaasɛ deɛ na ɔyɛ asase no wura no. 25Wɔbɛsese ɛho ka no nyinaa wɔ nnwetɛbena a wɔgye wɔ hyiadan mu, a ɛyɛ gram dubaako.\n26“ ‘Ɛnsɛ sɛ obiara de aboa bi abakan ma Awurade, ɛfiri sɛ abakan biara, sɛ ɔyɛ nantwie anaa odwan no, yɛ Awurade dea dada. 27Sɛ ɔyɛ mmoa a wɔn ho nteɛ no bi a, onipa no bɛtumi atua ne boɔ no, na ɔde ɛboɔ no mu nkyɛmu enum mu baako aka ho. Sɛ onipa no antɔ bio deɛ a, wɔbɛtɔn aboa no sɛdeɛ ne boɔ teɛ.\n28“ ‘Adeɛ biara a wɔde ama Awurade no, sɛ ɛyɛ nnipa, mmoa anaa abusuasase no, ɛnsɛ sɛ wɔtɔn anaa wɔsane gye, ɛfiri sɛ, biribiara a ɛte saa no yɛ kronkron ma Awurade.\n29“ ‘Onipa biara a Awurade ayi no asi nkyɛn ama ɔsɛeɛ no, wɔmmfa biribi ntua ne tiri ka. Ɛsɛ sɛ wɔkum no.\n30“ ‘Asase no so nnɔbaeɛ nkyɛmu edu mu baako, sɛ ɛyɛ aburoo anaa aduaba no yɛ Awurade dea. Ɛyɛ kronkron. 31Sɛ obi pɛ sɛ ɔsane tɔ saa aduaba anaa aburoo no a, ɛsɛ sɛ ɔde ne boɔ nkyɛmu enum mu baako ka ho. 32Anantwie ne nnwan no ntotosoɔ dudu nyinaa, aboa biara a ɔtɔ so edu a ɔfa odwanhwɛfoɔ nsam no yɛ kronkron ma Awurade. 33Aboa a ɔtɔ so edu a wɔde bɛma Awurade no, wɔnhwɛ sɛ ɔyɛ anaa ɔnyɛ, na wɔmmfa biribiara nsi nʼananmu, ɛfiri sɛ, sɛ wɔde biribiara si ananmu a, ne nyinaa bɛyɛ kronkron, a obiara rentumi nnye bio.’ ”\n34Yeinom ne mmara a Awurade de maa Mose wɔ Sinai Bepɔ so sɛ ɔnka nkyerɛ Israelfoɔ no.\nASCB : 3 Mose 27